Ολυμπιακός Σύνδεσμος Φιλάθλων Πειραιώς

Ο **Ολυμπιακός Σύνδεσμος Φιλάθλων Πειραιώς** (**Ο.Σ.Φ.Π.**) ή εν συντομία **Ολυμπιακός Πειραιώς**, είναι ελληνικό αθλητικό σωματείο το οποίο εδρεύει στον Πειραιά. Ο σύλλογος γιορτάζει ως γενέθλια ημέρα του την 10η Μαρτίου 1925. Η ημερομηνία αυτή αποτυπώνει στο συμβολικό επίπεδο την επίλυση διαφόρων προβλημάτων μεταξύ των ιδρυτών, που είχαν καθυστερήσει την οριστικοποίηση της σύστασής του. Η ιδρυτική συνέλευσή του είχε λάβει χώρα σχεδόν ένα ολόκληρο έτος πριν, τον Μάιο του 1924. Επίσημα, τυπικά, συστάθηκε στις 20 Μαΐου 1925 (*βλ.* αναλυτικά στην ενότητα Ιστορία. Ίδρυση).  Το έμβλημα της ομάδας είναι ο δαφνοστεφανωμένος έφηβος. Ο σύλλογος είναι γνωστός με το προσωνύμιο *Θρύλος*  και οι φίλοι και οπαδοί του με το παρατσούκλι *γαύροι*. 

Είναι το λαοφιλέστερο αθλητικό σωματείο της Ελλάδος, σύμφωνα με την UEFA,  αλλά και σύμφωνα με έρευνα πανεπιστημιακών ερευνητών   και των μετρήσεων που έχουν διεξαχθεί διαχρονικά. Η δημοτικότητα του Ολυμπιακού πέρα από τα γεωγραφικά όρια του Πειραιά και η ύπαρξη πλήθους οπαδών του σε όλη την Ελλάδα αποτυπώνει -από κοινωνιολογική σκοπιά- την ταύτιση του κόσμου της επαρχίας με τον φορέα που αντιμάχεται και τιμωρεί τον αθηναϊκό υδροκεφαλισμό και αριστοκρατισμό, ο οποίος ταυτίζεται συμβολικά με τον Παναθηναϊκό. 

Η λαοφιλία αυτή του συλλόγου μετουσιώθηκε στην πράξη το 2003, όταν ο Σωκράτης Κόκκαλης ανακοίνωσε την εγγραφή μελών στα μητρώα του ερασιτέχνη, με στόχο αφενός την οικονομική ενίσχυση (60 ευρώ ετησίως τότε, 75 σήμερα) και κατά συνέπεια την οικονομική αυτάρκεια του σωματείου χωρίς την παρέμβαση τρίτων, καθώς και την δυνατότητα να υπάρχει εκλεγμένη διοίκηση και τακτικά μέλη από τη βάση. 

Ο Ολυμπιακός σε πανελλήνιο επίπεδο έχει κατακτήσει εκατοντάδες ομαδικούς τίτλους, όντας ο πολυνίκης -στο σύνολο των εγχώριων διοργανώσεων ανά άθλημα- σε πολλά από αυτά, όπως στο Ποδόσφαιρο ανδρών, το Πόλο ανδρών, το Πόλο γυναικών, το Βόλεϊ ανδρών, η Επιτραπέζια Αντισφαίριση γυναικών και η Κολύμβηση ανδρών-γυναικών, στην οποία μάλιστα έχει τις περισσότερες σε αριθμό κατακτήσεις τροπαίων σε μια συγκεκριμένη αθλητική διοργάνωση (66 στο Πρωτάθλημα Ελλάδας) από το σύνολο των υπαρχουσών εγχώριων διοργανώσεων, με το ρεκόρ συνεχόμενων κατακτήσεων στην όλη διάρκεια του συγκεκριμένου θεσμού να το έχει επίσης ο Ολυμπιακός με 30 συνεχόμενα (1996-2025).

Έχει αναδείξει δεκάδες Ολυμπιονίκες, Παγκόσμιους Πρωταθλητές, Πρωταθλητές Ευρώπης, Μεσογειονίκες, Βαλκανιονίκες, περισσότερους από κάθε άλλο Ελληνικό σύλλογο, και εκατοντάδες Πανελληνιονίκες στο πέρασμα των χρόνων.

Έχει την πρωτοκαθεδρία ανάμεσα στους ελληνικούς συλλόγους στις διεθνείς κατακτήσεις, με 23 τίτλους. Έχει 21 ευρωπαϊκούς (ρεκόρ για ελληνικό σύλλογο), εκ των οποίων οι 9 είναι πρωταθλήματα Ευρώπης, ένα Διηπειρωτικό και ένα Βαλκανικό τρόπαιο. Είναι ο μόνος σύλλογος της Ελλάδας που έχει ευρωπαϊκούς τίτλους σε τέσσερα διαφορετικά ομαδικά αθλήματα και σε 9 διαφορετικά αθλητικά τμήματα . Πιο συγκεκριμένα έχει κατακτήσει δέκα ευρωπαϊκούς τίτλους στο Πόλο (τρεις με το ανδρικό του τμήμα και επτά με το γυναικείο), τέσσερις στο βόλεϊ (τρεις με το ανδρικό του τμήμα και ένα με το γυναικείο), τρεις στο Μπάσκετ ανδρών, ένα στο Ποδόσφαιρο ανδρών και ένα στο Ποδόσφαιρο νέων, ένα στην Ελληνορωμαϊκή Πάλη ανδρών, και ένα στην Επιτραπέζια αντισφαίριση Ανδρών,  καθώς επίσης το Διηπειρωτικό Κύπελλο στο Μπάσκετ ανδρών και το Βαλκανικό κύπελλο στο Ποδόσφαιρο ανδρών (η πρώτη κατάκτηση διεθνούς τροπαίου από ελληνικό σωματείο σε όλα τα καλλιεργούμενα εν Ελλάδι αθλήματα).

Οι κατακτήσεις αυτές συνοδεύονται ορισμένες φορές και από κάποια μοναδικά επιτεύγματα. Το 1997 η ανδρική ομάδα μπάσκετ του Ολυμπιακού κατέκτησε Πρωτάθλημα, Κύπελλο και Ευρωλίγκα δημιουργώντας τρεμπλ σε κάποιο σπορ πρώτη φορά χρονολογικά, από το σύνολο των αγωνιστικών τμημάτων όλων των ελληνικών αθλητικών συλλόγων.

Το 2002 η ομάδα Πόλο ανδρών έγινε η πρώτη στην ιστορία του ευρωπαϊκού πόλο που κατέκτησε σε μια χρονιά Πρωτάθλημα, Κύπελλο, Πρωτάθλημα Ευρώπης και Σούπερ Καπ Ευρώπης, ενώ επανέλαβε το τετραπλό στέμμα το 2018 με την κατάκτηση του ελληνικού Σούπερ Καπ. Το 2015 το γυναικείο τμήμα πόλο του συλλόγου, κατέκτησε Πρωτάθλημα, Πρωτάθλημα Ευρώπης και Ευρωπαϊκό Σούπερ Καπ κάτι που επανέλαβε το 2021 και το 2022, προσθέτοντας μάλιστα και το κύπελλο Ελλάδας. Το 2018 το γυναικείο τμήμα βόλεϊ κατέκτησε Πρωτάθλημα, Κύπελλο και Κύπελλο Ευρώπης, καθιστώντας έτσι τον Ολυμπιακό τον μοναδικό ελληνικό σύλλογο που έχει κατακτήσει το τρεμπλ σε τρία διαφορετικά ομαδικά αθλήματα με τέσσερα διαφορετικά τμήματα.

Είναι ο μοναδικός σύλλογος στην Ελλάδα που έχει καταφέρει να κατακτήσει δυο συνεχόμενες χρονιές το Πρωτάθλημα Ευρώπης σε ομαδικό άθλημα και μάλιστα με δύο διαφορετικά τμήματα. Στο Μπάσκετ ανδρών το 2012 και το 2013  και στο Πόλο γυναικών το 2021 και το 2022.

Είναι ο μόνος σύλλογος στο ευρωπαϊκό ποδόσφαιρο που έχει κατακτήσει ευρωπαϊκά τρόπαια την ίδια χρονιά (2024) με δύο διαφορετικά τμήματα (Ομάδα Ανδρών, Ομάδα Νέων).

Επίσης, ρεκόρ για ελληνικό αθλητικό σύλλογο αποτελούν και οι 50 συμμετοχές (Ποδόσφαιρο ανδρών 2, Ποδόσφαιρο νέων 2, Μπάσκετ ανδρών 11, Βόλεϊ ανδρών 8, Βόλεϊ γυναικών 2, Πόλο ανδρών 9, Πόλο γυναικών 13, Χάντμπολ ανδρών 1, Πινγκ πονγκ ανδρών 1, Ελληνορωμαϊκή πάλη ανδρών 1) σε τελικούς διεθνών διοργανώσεων των τμημάτων του, όπως επίσης και οι επί 8 συνεχόμενες χρονιές, συμμετοχές τμημάτων του (2012-2019) σε τελικούς ευρωπαϊκών διοργανώσεων.

Με τη νίκη 1-0 επί του Ερυθρού Αστέρα στο Τσάμπιονς Λιγκ Ποδοσφαίρου (UEFA Champions League), στις 11 Δεκεμβρίου 2019, ο Ολυμπιακός ως σύλλογος συμπλήρωσε *1.000 νίκες* στις ευρωπαϊκές διοργανώσεις σε όλα τα ομαδικά αθλήματα σε άνδρες και γυναίκες. Ευρωπαϊκές νίκες έχει κατακτήσει και το τμήμα του πινγκ πονγκ σε άνδρες και γυναίκες όπως και τα τμήματα πάλης και κολύμβησης.

## Ιστορία
### Ίδρυση

Ο Ολυμπιακός Σύνδεσμος Φιλάθλων Πειραιώς συστάθηκε επίσημα στις 20 Μαΐου 1925 με την υπ. αριθ. 1247 απόφαση του Πρωτοδικείου Πειραιά. Η σύστασή του ήταν αποτέλεσμα της συγχώνευσης δύο σωματείων, του Αθλητικού και Ποδοσφαιρικού Συλλόγου Πειραιώς και Ομίλου Φιλάθλων Πειραιώς. Ωστόσο, ουσιαστικά ο σύλλογος είχε ιδρυθεί ένα χρόνο πριν, τον Μάιο του 1924, όταν έλαβε χώρα η καταστατική συνέλευση που αποφάσισε το όνομα και εξέλεξε ως πρόεδρο το βιομήχανο Μιχάλη Μανούσκο και ως αντιπρόεδρο και έφορο επί του ποδοσφαίρου τον ανώτατο αξιωματικό του Πολεμικού Ναυτικού Νότη Καμπέρο.

right|thumb|upright=1.4|Οι ιδρυτές του συλλόγου
Αν και η αίτηση αναγνώρισης του ΟΣΦΠ υποβλήθηκε από τον Μανούσκο, με την ιδιότητα του Προέδρου, άμεσα στο Πρωτοδικείο Πειραιά για έγκριση (στις 16 Μαΐου 1924), η απόφαση καθυστέρησε για ένα χρόνο, διότι υπήρξε χρονοτριβή στις συζητήσεις και την τελική συμφωνία μεταξύ των εταίρων. Σημαντικός ανασχετικός παράγοντας στην οριστικοποίηση της σύστασης του συλλόγου υπήρξε και η αντίδραση της «Επιτροπής των Ολυμπιακών Αγώνων», εξαιτίας της σύνδεσης του ονόματος του νέου σωματείου με την κίνηση του Ολυμπισμού. Το Σεπτέμβριο του 1924 οι τέσσερις Ανδριανόπουλοι, Βασίλης, Γιάννης, Γιώργος και Ντίνος (πλην του ανήλικου τότε Λεωνίδα), αποσπάστηκαν από τον Α.Π.Σ.Π. και σχημάτισαν τον «Ολυμπιακό Όμιλο Πειραιώς».

Στο ρευστό τοπίο του μεσοδιαστήματος μέχρι την επίσημη αναγνώριση του νέου συλλόγου, ο Α.Π.Σ. Πειραιώς πρόσθεσε στον τίτλο του τη διακριτική επωνυμία «Ολυμπιακός» (εντός εισαγωγικών), εμφανιζόμενος ως «”Ολυμπιακός„ Αθλητικός και Ποδοσφαιρικός Σύλλογος Πειραιώς». Πρακτικά, ο Ολυμπιακός λειτουργούσε μέχρι την τυπική ίδρυσή του «στο πλαίσιο» του Α.Π.Σ. Πειραιώς. Η τελική συμφωνία ανάμεσα στα δυο μέρη, τον Α.Π.Σ.Π. υπό τους Μανούσκο και Καμπέρο, και την Ένωσιν Φιλάθλων υπό τον Σταύρο Μαραγκουδάκη, επετεύχθη στις 10 Μαρτίου 1925, στην «Ταβέρνα του Μοίρα», στον Πειραιά.

Το όνομα του νέου συλλόγου, που έγινε αποδεκτό ομόφωνα από τους ιδρυτές, δίνοντας τέλος στις διαφωνίες που είχαν προκύψει, υπήρξε ιδέα του Νότη Καμπέρου. Όπως αναφέρεται σε έγγραφο της 14ης Μαρτίου 1925 του «”Ολυμπιακού„ Αθλητικού και Ποδοσφαιρικού Συλλόγου Πειραιώς», οι ιδρυτές αναζήτησαν για το νέο σύλλογο επωνυμία με δυνατό συμβολισμό, όνομα «διακριτικόν, πρόσφορον δι' αθλητικόν σωματείον και σύντομον [...] χάριν της ηθικής επιβολής του επί του αθλητικού κόσμου και της κοινωνίας του Πειραιώς». Με την επιλογή αυτή, ο Καμπέρος θέλησε η επωνυμία του συλλόγου «να υποδηλώνει τη δύναμη, την αθλητική ισχύ, το ήθος, την ευγενική άμιλλα, την επικράτηση, εν τέλει το ολυμπιακό ιδεώδες». Η εκλογή του τίτλου του συλλόγου («Ολυμπιακός») ήταν ιδιαίτερα πρωτότυπη, καθόσον παρέκκλινε από την συνηθισμένη τότε ονοματοδοσία των αθλητικών σωματείων, αφού δεν είχε τον προσδιορισμό «Πειραϊκός». Ο λόγος ήταν, όπως είχε ειπωθεί στην ιδρυτική συνέλευση, ότι επρόκειτο «να κατακτήσει όλη την Ελλάδα». Το συμπληρωματικό της πλήρους επωνυμίας, «Σύνδεσμος Φιλάθλων Πειραιώς», υπήρξε πρόταση του Μανούσκου. Ως έμβλημα του συλλόγου ορίστηκε η «δαφνηφόρος κεφαλή αθλητού». Τα χρώματα, κόκκινο και λευκό, φέρονται ως ιδέα του Γιάννη Ανδριανόπουλου, από την ομάδα του στο Κέιμπριτζ κατά τη διάρκεια σπουδών του εκεί. Θεωρείται ότι συμβολίζουν το πάθος και τη νίκη, από τη μια μεριά, και την αγνότητα και το δίκαιο ανταγωνισμό, από την άλλη.

Στο Καταστατικό του νέου συλλόγου όριζε ως στόχο «την ανάπτυξιν της σωματικής αγωγής παρά τη νεολαία» και όριζε τα μέσα επίτευξής του ως εξής:
:α) Η ίδρυσις αθλητικών χώρων πάσης φύσεως.
:β) Η οργάνωσις πάσης κατά θάλασσαν αθλητικής κινήσεως
:γ) Η οργάνωσις αθλητικών αγώνων πάσης φύσεως, εορτών, εκδρομών, ορειβασιών κλπ.
:δ) Η διά διαλέξεων και εκδόσεως εντύπων προπαγάνδισις της αθλητικής ιδέας και
:ε) Η διά παντός τρόπου ανάπτυξις κινήσεως εξυπηρετικής της νεολαίας.

Όσον αφορά τα μέλη του Ολυμπιακού, το Καταστατικό προέβλεπε πως «δύνανται να εγγραφώσιν πολίται αδιακρίτως εθνικότητος ή φύλλου, χρηστοί, εμπνεόμενοι από τας υγιείς περί σωματικής αγωγής αρχάς». Πρώτος πρόεδρος εκλέχθηκε ο Μιχάλης Μανούσκος και το πρώτο Διοικητικό Συμβούλιο του Ολυμπιακού συγκροτήθηκε ως εξής:
* Πρόεδρος: Μιχάλης Μανούσκος
* Αντιπρόεδροι: Νότης Καμπέρος, Τριαντάφυλλος Κρέμος
* Γενικός Γραμματέας: Σταύρος Μαραγκουδάκης
* Ταμίας: Όθων Κόκκινος
* Έφορος: Παναγιώτης Λαγουμιτζής
* Μέλη: Κώστας Κυρίμης, Νίκος Ζαχαρίας, Γιάννης Λουλουδάκης, Δημήτρης Σκλιάς, Ε. Κασιμάτης

thumb|left|upright=1.2|Η εμβληματική πεντάδα των Ανδριανόπουλων (από αριστερά): Γιάννης, Ντίνος, Γιώργος, Βασίλης και Λεωνίδας Ανδριανόπουλος. Η συμβολή τους στη δημιουργία και τη γιγάντωση του Ολυμπιακού υπήρξε καθοριστικότατη.
Αλφαβητικά τα ιδρυτικά μέλη ήταν οι: Βασίλης Ανδριανόπουλος, Γιάννης Ανδριανόπουλος, Γιώργος Ανδριανόπουλος, Ντίνος Ανδριανόπουλος, Δημήτρης Ανδρόνικος, Νίκος Ανδρόνικος, Δημήτρης Αυδής, Νίκος Βλάσσης, Στέφανος Εμμανουήλ, Νίκος Ζαχαρίας, Θανάσης Καλλίτσης, Νίκος Καλούδης, Ντίνος Καλούδης, Νότης Καμπέρος, Κώστας Κλειδουχάκης, Όθων Κόκκινος, Τριαντάφυλλος Κρέμος, Παναγιώτης Κωστάλας, Παναγιώτης Λαγουμιτζής, Ανδρέας Λουκάκης, Σπύρος Λουκάκης, Γιάννης Λουλουδάκης, Βαγγέλης Μαγκόπουλος, Μιχάλης Μανούσκος, Σταύρος Μαραγκουδάκης, Γρηγόρης Ντούφας, Θόδωρος Ορλώφ, Φώτης Πρωτοψάλτης, Γιάννης Σιμιγδαλάς, Νίκος Σιμιγδαλάς, Χρήστος Τζουμερικιώτης, Βρασίδας Τρουποσκιάδης και Σπύρος Ψαλλιδάς.

Ο ισχυρός άνδρας του Ολυμπιακού ήταν ο Ανδρέας Ανδριανόπουλος, πατέρας της εμβληματικής πεντάδας των Ανδριανοπουλαίων, εισαγωγέας και έμπορος, απόφοιτος της Νομικής Σχολής του Πανεπιστημίου Αθηνών. Επιφανείς παράγοντες του Πειραιά στήριξαν έμπρακτα την ίδρυση του Ολυμπιακού, έχοντας ως σκοπό να δημιουργήσουν ένα αθλητικό σωματείο που να αμφισβητήσει την κυριαρχία του Πειραϊκού Συνδέσμου. Εκτός του Μιχάλη Μανούσκου και του Νότη Καμπέρου, ενεργή συμμετοχή είχαν και οι λεγόμενοι «κοινωνικοί φίλοι» του σωματείου, σημαντικές προσωπικότητες της πειραϊκής ζωής ως επί το πλείστον, μεταξύ των οποίων ξεχωρίζουν οι: Σταύρος Μαραγκουδάκης (διευθυντής του Ταχυδρομείου), Νίκος Ανδρόνικος (έμπορος), Δημήτρης Σκλιάς (αξιωματικός του Στρατού), Νικόλαος Ζαχαρίας (δικηγόρος), Θανάσης Μέρμηγκας (συμβολαιογράφος), Ιωάννης Κεκκές (χρηματομεσίτης) και η οικογένεια των Ανδριανόπουλων.

### 1925–1930
[thumb|left|upright=0.9|Η πρώτη ομάδα [Ολυμπιακός (πετοσφαίριση ανδρών)|βόλεϊ του Ολυμπιακού το 1926]]
[thumb|right|upright=0.9|Η ομάδα [Ολυμπιακός Σ.Φ.Π. (ποδόσφαιρο)|ποδοσφαίρου του Ολυμπιακού μεταξύ 1927 και 1929]]

Το ποδοσφαιρικό τμήμα του Ολυμπιακού ιδρύθηκε στις 10 Μαρτίου του 1925. Πρώτος προπονητής στην ιστορία της τμήματος ήταν ο Γιάννης Ανδριανόπουλος. Ποδοσφαιρική έδρα της ομάδας ήταν το Ποδηλατοδρόμιο του Φαλήρου, που χρησίμευε και για τα αθλήματα του στίβου. Ο Ολυμπιακός είχε κατασκευάσει εκεί με δικές του δαπάνες χώρους αποδυτηρίων. Το 1925 ιδρύθηκαν επίσης το τμήμα υδατοσφαίρισης, το τμήμα στίβου και το τμήμα της κολύμβησης. Το τμήμα βόλεϊ του Ολυμπιακού ιδρύθηκε το 1926 με πρώτους αθλητές του τμήματος τους Γιώργο Ανδριανόπουλο, Βασίλη Ανδριανόπουλο, Ντίνο Ανδριανόπουλο, Λάκη Λεκκό, Λεωνίδα Καλογερόπουλο, Νίκο Καλούδη και Ηλία Μπουρτεζίδη. Έφορος της ομάδας ήταν ο Σεβαστιανός Κασιμάτης. Την ίδια χρονιά ιδρύεται και το οπλομαχητικό τμήμα, με δάσκαλο τον Ιταλό προπονητή Αρθούρο Τσερένσκυ.

Το 1927 ιδρύθηκε το τμήμα της κωπηλασίας, ενώ το τμήμα της υδατοσφαίρισης ανδρών κατέκτησε το πρώτο Πανελλήνιο πρωτάθλημα της ιστορίας του, κερδίζοντας 3–2 στον τελικό τον Εθνικό Πειραιώς. Το τμήμα κολύμβησης του Ολυμπιακού κατέκτησε τα Πανελλήνια πρωταθλήματα του 1929 και 1930. Επίσης, το 1930, ο Ολυμπιακός ίδρυσε ομάδα χάντμπολ και τμήμα ποδηλασίας με έφορο τον Ι. Παούρη. Στο Πανελλήνιο πρωτάθλημα πήρε μέρος με μόλις έναν αθλητή.

### 1931–1940

[thumb|right|upright=1.3|Επιθετικοί της ομάδας του Ολυμπιακού της δεκαετίας του '30 από αριστερά: Γρηγοράτος (ορθό), [Χριστόφορος Ράγκος|Ράγκος, Βάζος, Συμεωνίδης, Αναματερός]]

Το τμήμα καλαθοσφαίρισης του Ολυμπιακού ιδρύθηκε το 1931 από αθλητές του τμήματος πετοσφαίρισης του συλλόγου. Την ίδια χρονιά εμφανίζονται οι πρώτοι αθλητές καταδύσεων του Ολυμπιακού και το τμήμα ποδοσφαίρου κατακτά για πρώτη φορά το Πρωτάθλημα Ελλάδας. Στη συνέχεια θα κατακτήσει 5 Πρωταθλήματα Ελλάδας σε 6 χρόνια, τα τρία εκ των οποίων συνεχόμενα (1933, 1934, 1936, 1937 και 1938). Το τμήμα κολύμβησης κατακτά τα Πρωταθλήματα Ελλάδας 1931, 1932, 1933, 1934 δημιουργώντας ένα σερί 6 συνεχόμενων πρωταθλημάτων. Το τμήμα υδατοσφαίρισης ανδρών του συλλόγου κατακτά τα Πρωταθλήματα Ελλάδας 1933, 1934 και 1936. Το 1937 το τμήμα κολύμβησης θα κατακτήσει ξανά το Πρωτάθλημα Ελλάδας. Το 1938 με προσωπική εργασία των μελών του Ολυμπιακού κατασκευάζεται το πρώτο ανοικτό γήπεδο της ομάδας μπάσκετ ("Μπάκαλα") στην Καστέλλα.

Με το ξέσπασμα του Β' Παγκοσμίου Πολέμου πολλοί παίκτες από διαφορετικά αθλητικά τμήματα του Ολυμπιακού φεύγουν για την πρώτη γραμμή του μετώπου. Ο Χριστόφορος Ράγγος δέχθηκε ιταλική σφαίρα στο αριστερό του πόδι τον Ιανουάριο του 1941 και αχρηστεύτηκε ποδοσφαιρικά για πάντα ενώ ο Νίκος Γρηγοράτος τραυματίστηκε στο πόδι στην Κλεισούρα. Ο τερματοφύλακας της ομάδας πόλο και πρωταθλητής της κολύμβησης Ανδρέας Κουραχάνης, σκοτώνεται σε μάχη κατά των Ιταλών. Ο Τάκης Κονταράτος, μέσος της ποδοσφαιρικής ομάδας του συλλόγου αλλά και υδατοσφαιριστής του Ολυμπιακού, υπηρετούσε ως σημαιοφόρος στο αντιτορπιλικό ''Βασίλισσα Όλγα'' και σκοτώθηκε κατά τον βομβαρδισμό και τη βύθιση του πλοίου από τη γερμανική Λουφτβάφε στη Λέρο στις 26 Σεπτεμβρίου του 1943 (υπέκυψε στα τραύματά του την επόμενη μέρα στο νοσοκομείο του νησιού).

### 1941–1950

[thumb|right|upright=0.5|Ο μεσοεπιθετικός [Νίκος Γόδας, αγωνιστής της Εθνικής Αντίστασης. Εκτελέστηκε κατά τη διάρκεια του Εμφυλίου.]] 	

Την περίοδο της κατοχής οι αθλητές του Ολυμπιακού είχαν πλούσια αντιστασιακή δράση κατά των Γερμανών κατακτητών και πολλοί από αυτούς έχασαν τη ζωή τους. Η δράση τους συνεχίστηκε και κατά την περίοδο των Δεκεμβριανών. Ο Μιχάλης Αναματερός, αγωνιστής της Εθνικής Αντίστασης, σκοτώθηκε στη μάχη των Εξαρχείων, ενώ ο Νίκος Γόδας, λοχαγός του ΕΛΑΣ που πολέμησε τους Γερμανούς στις μάχες της Ηλεκτρικής Εταιρείας (Κερατσίνι), στην Κοκκινιά, στο Πέραμα, και τους Βρετανούς στα Δεκεμβριανά, εκτελέστηκε στις 19 Νοεμβρίου του 1948 (μεσούντος του Εμφυλίου) στο Λαζαρέτο της Κέρκυρας φορώντας την ερυθρόλευκη φανέλα και το λευκό σορτσάκι, όπως ήταν η τελευταία του επιθυμία.

Μεταπολεμικά ιδρύονται νέα τμήματα. Τα τμήματα γυναικείου μπάσκετ και επιτραπέζιας αντισφαίρισης δημιουργήθηκαν το 1947, χρονιά κατά την οποία το τμήμα ποδοσφαίρου κατακτά το πρώτο νταμπλ στην ιστορία του, πανηγυρίζοντας το Πρωτάθλημα και το Κύπελλο Ελλάδας του 1947. Το 1948 ο ποδοσφαιρικός Ολυμπιακός κατακτά ξανά το Πρωτάθλημα Ελλάδας και μάλιστα αήττητος. Το τμήμα υδατοσφαίρισης ανδρών κατακτά τα Πρωταθλήματα Ελλάδας του 1947 και 1949, ενώ το 1949 ιδρύεται το τμήμα ιστιοπλοΐας του συλλόγου. Την ίδια χρονιά, το τμήμα καλαθοσφαίρισης κατακτά για πρώτη φορά στην ιστορία του το Πρωτάθλημα Ελλάδας.

### 1951–1960
Το ποδοσφαιρικό τμήμα του Ολυμπιακού κατά τη δεκαετία αυτή κατακτά 7 Πρωταθλήματα Ελλάδας εκ των οποίων τα 6 συνεχόμενα (1951 και 1954, 1955, 1956, 1957, 1958, 1959), 8 Κύπελλα Ελλάδας (1951, 1952, 1953, 1954, 1957, 1958, 1959 και 1960) και 5 νταμπλ (1951, 1954, 1957, 1958, 1959) και παίρνει το προσωνύμιο *Θρύλος*. Με την κατάκτηση του πρωταθλήματος του 1954 ο Ολυμπιακός συμπληρώνει τα 10 Πρωταθλήματα Ελλάδας.

Το τμήμα υδατοσφαίρισης του συλλόγου κατακτά τα Πρωταθλήματα Ελλάδας του 1951 και 1952.

[thumb|120px|Ο εμβληματικός [Ανδρέας Μουράτης]]

To 1953 με πρωτοβουλία του προέδρου του Ολυμπιακού Θανάση Μέρμηγκα και του Γενικού Γραμματέα του συλλόγου Κώστα Καρύδη επανασυστήνεται το τμήμα στίβου. Τα ηνία του τμήματος αναλαμβάνει ο Μεσογειονίκης, Βαλκανιονίκης και Πρωταθλητής Ελλάδος στα 100 μέτρα και τη σκυταλοδρομία Τάκης Βεντίκος (ο οποίος το 2013 συμπλήρωσε αισίως 58 χρόνια προσφοράς ως επικεφαλής του τμήματος). Το τμήμα θα γνωρίσει μεγάλες επιτυχίες και θα αναδείξει τις επόμενες δεκαετίες Ολυμπιονίκες, Παγκόσμιους Πρωταθλητές, Πρωταθλητές Ευρώπης, Μεσογειονίκες, Βαλκανιονίκες και εκατοντάδες Πανελληνιονίκες.

Το 1954 την προεδρία του συλλόγου αναλαμβάνει ο Γιώργος Ανδριανόπουλος. Την ίδια χρονιά το τμήμα ιστιοπλοΐας κατακτά το Πανελλήνιο Πρωτάθλημα

Το 1958 ιδρύθηκε το τμήμα σκοποβολής του συλλόγου.

Το τμήμα άρσης βαρών ξεκίνησε τη δραστηριότητά του το 1960. Την ίδια χρονιά το τμήμα καλαθοσφαίρισης κατακτά το Πρωτάθλημα Ελλάδας με προπονητή τον Γιάννη Σπανουδάκη και το τμήμα κολύμβησης το 8ο Πρωτάθλημα της ιστορίας του.

### 1961–1970
Το τμήμα πάλης του συλλόγου ιδρύθηκε το 1961. Το 1963 η ποδοσφαιρική ομάδα του Ολυμπιακού κατακτά το Βαλκανικό Κύπελλο κερδίζοντας 1–0 τη Λέφσκι Σόφιας στην Κωνσταντινούπολη. Το 1964 η έδρα του Ολυμπιακού ανακατασκευάστηκε από ποδηλατοδρόμιο σε ποδοσφαιρικό γήπεδο και μετονομάστηκε σε «Στάδιο Γεώργιος Καραϊσκάκης». Τη δεκαετία αυτή το τμήμα ποδοσφαίρου θα κατακτήσει συνολικά 2 Πρωταθλήματα Ελλάδας, το 1966 και το 1967 (2 συνεχόμενα με προπονητή τον Ούγγρο Μάρτον Μπούκοβι) και 4 Κύπελλα (1961, 1963, 1965, 1968). Το 1967 η Χούντα των Συνταγματαρχών εξαναγκάζει σε παραίτηση τον επί δεκατρία συναπτά έτη πρόεδρο του συλλόγου Γιώργο Ανδριανόπουλο, καταργεί τα μέλη του Δ.Σ. του Ολυμπιακού και την επόμενη χρονιά, το 1968, διώχνει τον προπονητή Μπούκοβι από την Ελλάδα. Την ίδια χρονιά το τμήμα βόλεϊ του συλλόγου κατακτά το πρώτο Πρωτάθλημα της ιστορίας του και την επόμενη χρονιά θα υπερασπιστεί τον τίτλο του. Την ίδια χρονιά, το τμήμα υδατοσφαίρισης θα κατακτήσει κι αυτό το Πρωτάθλημα Ελλάδας. Το τμήμα κολύμβησης του Ολυμπιακού θα κατακτήσει τη δεκαετία αυτή 5 Πρωταθλήματα Ελλάδας (1961, 1962, 1967, 1969, 1970), ενώ το τμήμα καταδύσεων κυριάρχησε με 8 από τους 9 τίτλους του (ο τελευταίος το 1971).

Το 1970 το τμήμα πυγμαχίας  κατέκτησε για πρώτη φορά στην ιστορία του το πρωτάθλημα Ελλάδας.

### 1971–1980
[thumb|left|110px|Ο [Φαίδων Ματθαίου]]

Το ανδρικό τμήμα επιτραπέζιας αντισφαίρισης του Ολυμπιακού διανύει την καλύτερη δεκαετία της ιστορίας του καθώς κατακτά τα 8 από τα 11 Πρωταθλήματα Ελλάδος του, από το 1971 έως το 1980. Το 1971 το τμήμα ενόργανης γυμναστικής κατακτά το πρώτο και μοναδικό πρωτάθλημα της ιστορίας του. Την ίδια χρονιά η ομάδα πόλο ανδρών στέφεται κι αυτή Πρωταθλήτρια Ελλάδας.

Το 1972 ο Ηλίας Χατζηπαυλής κατέκτησε το ασημένιο μετάλλιο στην ιστιοπλοΐα στην Ολυμπιάδα του Μονάχου.. Οι Στηβ Γιατζόγλου, Γιώργος Καστρινάκης και Γιώργος Μπαρλάς, με προπονητή το Φαίδωνα Ματθαίου, οδηγούν το τμήμα μπάσκετ στο πρώτο νταμπλ της ιστορίας του, το 1976. Μεγάλη επιτυχία ήταν ότι τη χρονιά εκείνη κατέκτησε το τρίτο του πρωτάθλημα, αήττητος, έχοντας 22 νίκες σε ισάριθμα παιχνίδια, ενώ έφτασε και στα προημιτελικά του Κυπέλλου Κυπελλούχων. Το 1977 ο Ολυμπιακός κατακτά ξανά το Κύπελλο Ελλάδας, αφού είχε αποκλείσει τον Παναθηναϊκό, τον οποίο νίκησε 110–68 μέσα στην έδρα του, πετυχαίνοντας έτσι τη μεγαλύτερη νίκη στην ιστορία των αναμετρήσεων των δύο ομάδων. Την επόμενη χρονιά θα κατακτήσει το ξανά το νταμπλ (2ο σε 3 χρόνια), κερδίζοντας το Πρωτάθλημα και το 3ο συνεχόμενο Κύπελλο Ελλάδας. Την επόμενη χρονιά θα καταφέρει να φτάσει στα ημιτελικά (final-6) του Κυπέλλου Πρωταθλητριών Ευρώπης και το 1980 θα κατακτήσει ξανά το Κύπελλο με το οποίο ουσιαστικά κλείνει η περίοδος Γιατζόγλου–Καστρινάκη.

Ο ποδοσφαιρικός Ολυμπιακός θα κατακτήσει τη δεκαετία αυτή 4 συνολικά Πρωταθλήματα Ελλάδας, εκ των οποία τα 3 συνεχόμενα (1973, 1974, 1975, 1980), 3 Κύπελλα (1971, 1973, 1975) και 2 νταμπλ (1973, 1975). Με την κατάκτηση του Πρωταθλήματος το 1975, ο Ολυμπιακός συμπλήρωσε τα 20 Πρωταθλήματα Ελλάδας, κλείνοντας με την επιτυχία αυτή την εποχή Γουλανδρή. Στις 19 Ιανουαρίου 1979 με νομοσχέδιο που κατατέθηκε στη βουλή, οι ποδοσφαιρικοί σύλλογοι μετατράπηκαν σε Π.Α.Ε. και έγιναν επαγγελματικοί. Ταυτόχρονα, επιχειρηματίες και εφοπλιστές ανέλαβαν τις νέες ΠΑΕ αποκτώντας τα πλειοψηφικά πακέτα των μετοχών. Το ποδοσφαιρικό τμήμα του Ολυμπιακού ανέλαβε όμιλος επιχειρηματιών με πρόεδρο τον Σταύρο Νταϊφά.

Η ομάδα βόλεϊ του Ολυμπιακού κατακτά 5 Πρωταθλήματα Ελλάδας την περίοδο αυτή (1974, 1976, 1978, 1979, 1980), ενώ το τμήμα κολύμβησης θα κατακτήσει 10 συνεχόμενα Πρωταθλήματα Ελλάδος (1971–1980), φτάνοντας συνολικά τα 12 συνεχόμενα.

### 1981–1990

Στις 8 Φεβρουαρίου 1981 σημειώνεται η τραγωδία της Θύρας 7, που αποτελεί την πιο τραγική στιγμή στην ιστορία του συλλόγου. Μετά το παιχνίδι Ολυμπιακός–ΑΕΚ 6–0 στο στάδιο Καραΐσκάκη, 21 φίλαθλοι έχασαν τη ζωή τους, στη Θύρα 7 του γηπέδου.

Η ομάδα βόλεϊ του Ολυμπιακού θα κατακτήσει 6 Πρωταθλήματα Ελλάδας (1981, 1983, 1987, 1988, 1989, 1990), 4 Κύπελλα (1981, 1983, 1989, 1990) και ισάριθμα νταμπλ. Παράλληλα, τη σεζόν 1981–82 ο Ολυμπιακός γίνεται η πρώτη ελληνική ομάδα που φτάνει σε Φάιναλ Φορ του Κυπέλλου Πρωταθλητριών, κατακτώντας την 4η θέση.

Το τμήμα κολύμβησης του συλλόγου θα κατακτήσει 9 Πρωταθλήματα Ελλάδας σε 10 χρόνια (1981, 1982, 1983, 1984, 1985, 1986, 1988, 1989, 1990), ενώ με το Πρωτάθλημα του 1986 θα συμπληρώσει τα 18 συνεχόμενα Πρωταθλήματα.

Το 1985 το τμήμα πυγμαχίας θα κατακτήσει το Πρωτάθλημα Ελλάδας.

Το τμήμα ποδοσφαίρου του συλλόγου θα κατακτήσει τη δεκαετία αυτή 4 Πρωταθλήματα Ελλάδας εκ των οποίων τα 3 συνεχόμενα (1981, 1982 μετά τη νίκη με 2–1 επί του Παναθηναϊκού στο μπαράζ του Βόλου, 1983, 1987), 2 Κύπελλα (1981, 1990), 1 νταμπλ (1981) κι ένα Σούπερ Καπ (1987). Το 1987 ο Γιώργος Κοσκωτάς αποκτά την ομάδα του Ολυμπιακού και το σκάνδαλο που προκλήθηκε, από τις εξωγηπεδικές δραστηριότητές του, θα πλήξει το σύλλογο. Ο Ολυμπιακός πέρασε σε μια εποχή διοικητικής αστάθειας έως το 1993 οπότε και ανέλαβε την προεδρία του συλλόγου ο Σωκράτης Κόκκαλης.

### 1991–2000
[right|thumb|160px|Το [Στάδιο Ειρήνης και Φιλίας]]
[thumb|left|100px|Ο [Ντούσαν Ίβκοβιτς]]

[right|thumb|100px|Ο [Πρέντραγκ Τζόρτζεβιτς]]
[thumb|left|100px|Ο [Στέλιος Γιαννακόπουλος]]
[thumb|100px|Ο [Τζιοβάνι Σίλβα ντε Ολιβέιρα|Τζιοβάνι]]

Το 1991 ο Γιάννης Ιωαννίδης αναλαμβάνει προπονητής στην ομάδα μπάσκετ του Ολυμπιακού και αποφασίζει με τη σύμφωνη γνώμη του προέδρου Σωκράτη Κόκκαλη την άμεση μεταφορά της έδρας από το Παπαστράτειο στο Στάδιο Ειρήνης και Φιλίας. Υπό την καθοδήγηση του Ιωαννίδη η ομάδα θα κατακτήσει 4 συνεχόμενα Πρωταθλήματα Ελλάδας, το 1993, 1994, 1995 και το 1996, που κατακτήθηκε μετά από νίκη με 73–38 επί του Παναθηναϊκού στον πέμπτο καθοριστικό τελικό στο ΣΕΦ. Παράλληλα, ο Ολυμπιακός έφτασε για πρώτη φορά στην ιστορία του στον τελικό της Ευρωλίγκας και μάλιστα δύο συνεχόμενες χρονιές, το 1994 στο Τελ Αβίβ και το 1995 στη Σαραγόσα, αποκλείοντας και τις δύο χρονιές στον ημιτελικό τον Παναθηναϊκό. Το 1996 ο Ιωαννίδης αποχωρεί από την ομάδα, τα ηνία της οποίας αναλαμβάνει ο Σέρβος Ντούσαν Ίβκοβιτς. Την επόμενη χρονιά με τον Ίβκοβιτς στον πάγκο, η ομάδα κατακτά το Τριπλ Κράουν, κερδίζοντας την Ευρωλίγκα στη Ρώμη, το 5ο συνεχόμενο Πρωτάθλημα και το Κύπελλο Ελλάδας. Την ίδια χρονιά ο Ολυμπιακός θα προκριθεί στον τελικό του τουρνουά McDonald's Open όπου θα αντιμετωπίσει τους Σικάγο Μπουλς του Μάικλ Τζόρνταν, πρωταθλητές ΝΒΑ.

Η ομάδα βόλεϊ του Ολυμπιακού κατακτά τα Πρωταθλήματα Ελλάδος 1991, 1992, 1993 και 1994, φτάνοντας τα 8 συνεχόμενα, επίτευγμα που αποτελεί ρεκόρ στην ιστορία του ελληνικού βόλεϊ. Συνολικά εντός συνόρων θα κατακτήσει τη δεκαετία αυτή 7 Πρωταθλήματα και με την κατάκτηση του Πρωταθλήματος το 2000 θα συμπληρώσει τα 20 Πρωταθλήματα Ελλάδας στην ιστορία του τμήματος. Κατακτά επίσης 5 Κύπελλα Ελλάδος (1992, 1993, 1997, 1998, 1999) και 4 νταμπλ (1992, 1993, 1998, 1999). Παράλληλα τη δεκαετία αυτή, καθιερώνεται ως μια από τις κορυφαίες δυνάμεις του ευρωπαϊκού βόλεϊ: Κατακτά το 1996 μετά από νίκη με 3–2 σετ επί της γερμανικής Μπάγερ Βούπερταλ το Κύπελλο Κυπελλούχων Ευρώπης, που είναι το πρώτο ευρωπαϊκό τρόπαιο στην ιστορία του συλλόγου, συμμετέχει σε 7 συνεχόμενα Φάιναλ Φορ Κυπέλλων Ευρώπης (ρεκόρ στην Ευρώπη, το οποίο μοιράζεται με την ιταλική Μόντενα), 4 στο Πρωταθλητριών (1992, 1993, 1994, 1995) και 3 στο Κυπελλούχων (1996, 1997, 1998) με τις 4 από τις 7 συμμετοχές αυτές να είναι στον τελικό (1 στο Πρωταθλητριών το 1992 με αντίπαλο τη Μεσατζέρο Ραβένα και 3 στο Κυπελλούχων το 1996, το 1997 και το 1998) και κατακτά την τρίτη θέση στον κόσμο στο Παγκόσμιο Κύπελλο Συλλόγων του 1992 (μοναδικός ελληνικός σύλλογος που συμμετείχε και διακρίθηκε στο θεσμό) καθώς και την τέταρτη θέση στο Φάιναλ Φορ του Ευρωπαϊκού Σούπερ Καπ το 1996 (πρώτη και μοναδική συμμετοχή ελληνικής ομάδας στο θεσμό), όπου συμμετείχε ως Κυπελλούχος Ευρώπης.

Η ομάδα πόλο των ανδρών θα κατακτήσει την περίοδο αυτή 6 Πρωταθλήματα Ελλάδας (1992, 1993, 1995, 1996, 1999, 2000), 4 Κύπελλα Ελλάδας (1992, 1993, 1997, 1998), 2 νταμπλ (1992, 1993) και 2 Σούπερ Καπ (1997, 1998). Στην Ευρώπη, θα αγωνιστεί δύο συνεχόμενες χρονιές στον τελικό του Κυπέλλου Κυπελλούχων Ευρώπης (1998, 1999).

Το τμήμα πόλο των γυναικών με προπονητή τον Φώντα Μουδάτσιο θα κατακτήσει το 1995 το πρώτο Πρωτάθλημα Ελλάδας στην ιστορία του τμήματος. Θα ακολουθήσει και το δεύτερο το 1998.

Το ποδοσφαιρικό τμήμα κατακτά 4 Πρωταθλήματα (1997, 1998, 1999, 2000), 2 Κύπελλα (1992, 1999) και 1 Σούπερ Καπ (1992). Το 1993 η ομάδα με προπονητή τον Όλεγκ Μπλαχίν θα αποκλείσει τη Μονακό του Αρσέν Βενγκέρ και θα φτάσει στα προημιτελικά του Κυπέλλου Κυπελλούχων Ευρώπης. Το 1999 η ομάδα θα κατακτήσει το νταμπλ, θα πανηγυρίσει την κατάκτηση του 20ου Κυπέλλου στην ιστορία του και θα καταφέρει να προκριθεί στα προημιτελικά του Τσάμπιονς Λιγκ.

Το τμήμα κολύμβησης του συλλόγου θα κατακτήσει 9 Πρωταθλήματα Ελλάδας σε 10 χρόνια (1991, 1992, 1993, 1994, 1996, 1997, 1998, 1999, 2000), και 3 Κύπελλα (1997, 1998, 1999) ενώ με το Πρωτάθλημα του 1999 θα πανηγυρίσει τα 40 Πρωταθλήματα στην ιστορία του.

Το 1994 πεθαίνει σε ηλικία μόλις 52 ετών ένας από τους γνωστότερους οπαδούς του συλλόγου, ο Βασίλης Δουρίδας, γνωστότερος σαν Ατίλιο, που συντρόφευε με την τρομπέτα του, για πολλά χρόνια, τους οπαδούς και τους αθλητές του Ολυμπιακού. 
 
Το 1998 ιδρύθηκε το τμήμα τένις με προπονητή τον Κώστα Σπανό και το τμήμα συγχρονισμένης κολύμβησης.

Το 2000, ο αθλητής του Ολυμπιακού Κώστας Κεντέρης αναδεικνύεται χρυσός ολυμπιονίκης στο Σίδνεϊ, ενώ οι επίσης αθλήτριες του Ολυμπιακού Κατερίνα Θάνου και Μιρέλα Μανιάνι κατακτούν αργυρά μετάλλια.

### 2001–2010
[thumb|left|120px|Ο [Ιβάν Μίλκοβιτς]]

[right|thumb|180px|Το [Στάδιο Γεώργιος Καραϊσκάκης|νέο Καραϊσκάκη]]
[thumb|right|140px|[Πηγή Δεβετζή]]
[thumb|140px|Το μονοθέσιο του [Ολυμπιακός (Superleague Formula)|Ολυμπιακού]]

Το 2001 το ποδοσφαιρικό τμήμα του Ολυμπιακού κατακτά για 30η φορά το Πρωτάθλημα Ελλάδας. Θα ακολουθήσουν, τη δεκαετία αυτή, άλλα 7 Πρωταθλήματα (2002, 2003, 2005, 2006, 2007, 2008, 2009), 4 Κύπελλα (2005, 2006, 2008, 2009) με ισάριθμα Νταμπλ καθώς και το Σούπερ Καπ Ελλάδας το 2007. Με την κατάκτηση του πρωταθλήματος του 2003 που επετεύχθη μετά από νίκη με 3–0 επί του Παναθηναϊκού στην κρίσιμη προτελευταία αγωνιστική, ο Ολυμπιακός έφτασε τα 7 συνεχόμενα Πρωταθλήματα Ελλάδας, καταρρίπτοντας το ρεκόρ των 6 συνεχόμενων πρωταθλημάτων που κατείχε ο ίδιος από τη δεκαετία του 1950.

Το 2002 η ομάδα πόλο του Ολυμπιακού κατακτά το Κύπελλο Πρωταθλητριών Ευρώπης και το νταμπλ στην Ελλάδα πανηγυρίζοντας το Τρεμπλ, ενώ κατά το ίδιο έτος κατακτά και το Σούπερ Καπ Ευρώπης καταφέρνοντας να γίνει η πρώτη ομάδα στην ιστορία του ευρωπαϊκού και του παγκόσμιου πόλο, αλλά και η μοναδική ελληνική ομάδα σε όλα τα αθλήματα, που κατέκτησε όλους τους τίτλους (και τους 4) που διεκδίκησε, εγχώριους και ευρωπαϊκούς. Ο Ολυμπιακός κατά τη δεκαετία 2001–2010 θα κατακτήσει συνολικά 9 Πρωταθλήματα Ελλάδας (2001, 2002, 2003, 2004, 2005, 2007, 2008, 2009, 2010), 9 Κύπελλα (2001, 2002, 2003, 2004, 2006, 2007, 2008, 2009, 2010) και 8 Νταμπλ (2001, 2002, 2003, 2004, 2007, 2008, 2009, 2010 – 2 φορές από 4 συνεχόμενα).

Το στάδιο Καραϊσκάκη ανακατασκευάστηκε ριζικά την περίοδο 2003-2004, παραδόθηκε τον Ιούνιο του 2004 και χρησιμοποιήθηκε στη διάρκεια των Ολυμπιακών Αγώνων της Αθήνας. Σε αυτούς τους Αγώνες, η αθλήτρια του Ολυμπιακού Φανή Χαλκιά κατακτά το χρυσό μετάλλιο στα 400 μέτρα με εμπόδια. Στην ελληνορωμαϊκή πάλη ο Αρτιόμ Κουρεγκιάν κατακτά το χάλκινο ολυμπιακό μετάλλιο, όπως και η Μιρέλα Μανιάνι στον ακοντισμό.

Το 2005 η ομάδα του βόλεϊ κατακτά το δεύτερο Κύπελλο Κυπελλούχων Ευρώπης στην ιστορία του συλλόγου. Τρία χρόνια πριν, το 2002, ο Ολυμπιακός με προπονητή τον Ντανιέλε Ρίτσι θα φτάσει στον τελικό του Τσάμπιονς Λιγκ για δεύτερη φορά στην ιστορία του. Συνολικά θα κατακτήσει τη δεκαετία αυτή 4 Πρωταθλήματα Ελλάδας (2001, 2003, 2009, 2010), 2 Κύπελλα (2001, 2009) και ισάριθμα Νταμπλ.

Το 2006 η ομάδα ελληνορωμαϊκής πάλης του Ολυμπιακού κατέκτησε το Κύπελλο Ευρωπαϊκής Ομοσπονδίας (Cela Cup) που διεξήχθη στην πόλη Ζρένιανιν της Σερβίας. Την ίδια χρονιά κατακτά και το Πρωτάθλημα Ελλάδας

Το 2008 η Χρυσοπηγή Δεβετζή κατακτά το χάλκινο μετάλλιο, στο τριπλούν, στην Ολυμπιάδα του Πεκίνου. Το 2008 ο Ολυμπιακός δημιουργεί και τμήμα μηχανοκίνητου αθλητισμού ιδρύοντας την ομάδα της formula, η οποία το 2010 καταλαμβάνει την 4η θέση στη γενική βαθμολογία της Super League Formula. Την ίδια χρονιά, η ομάδα μπάσκετ αγωνίζεται στον τελικό της Ευρωλίγκα.

Το τμήμα στίβου κατακτά 5 συνεχόμενα Πρωταθλήματα Ελλάδας και συγκεκριμένα τις σεζόν 2006, 2007, 2008, 2009 και 2010.

Το τμήμα επιτραπέζιας αντισφαίρισης κατακτά 2 Πρωταθλήματα Ελλάδας Ανδρών (2004, 2005),  4 Κύπελλα Ελλάδας Ανδρών (2003, 2004, 2005, 2008), 6 Πρωταθλήματα Ελλάδας Γυναικών (2001, 2002, 2005, 2006, 2007, 2009) και 5 Κύπελλα Ελλάδας Γυναικών (2001, 2005, 2006, 2007, 2008).

Το τμήμα κολύμβησης θα κατακτήσει 10 Πρωταθλήματα Ελλάδος σε 10 χρόνια (2001, 2002, 2003, 2004, 2005, 2006, 2007, 2008, 2009, 2010), φτάνοντας τα 15 συνεχόμενα και 51 συνολικά Πρωταθλήματα Ελλάδας.

### 2011 - 2020
[left|thumb|160px|Ο [Βασίλης Σπανούλης]]
[thumb|right|200px|Η [Μπρόνγουεν Νοξ πέτυχε το νικητήριο γκολ του Ολυμπιακού στον τελικό του Κυπέλλου Κυπελλούχων Ευρώπης (LEN Trophy) το 2014 απέναντι στην ιταλική Φιρέντσε (10–9)]]
Το 2011 το τμήμα βόλεϊ θα κατακτήσει το νταμπλ (Πρωτάθλημα και Κύπελλο 2011). Το ποδοσφαιρικό τμήμα κατακτά το 38ο πρωτάθλημα στην ιστορία του με διαφορά 13 βαθμών από τον δεύτερο Παναθηναϊκό. Το πρωτάθλημα αυτό ήταν το πρώτο επί εποχής Μαρινάκη. Το 2012 η ομάδα μπάσκετ κατακτά για δεύτερη φορά στην ιστορία της την Ευρωλίγκα στην Κωνσταντινούπολη, με νίκη 62–61 επί της ΤΣΣΚΑ Μόσχας, ανατρέποντας διαφορά 19 πόντων στα τελευταία 12 λεπτά και πετυχαίνοντας έτσι τη μεγαλύτερη ανατροπή στην ιστορία των ευρωπαϊκών τελικών και μία από τις μεγαλύτερες στην ιστορία του παγκόσμιου μπάσκετ. Επίσης, κατακτά για 10η φορά το Πρωτάθλημα Ελλάδας, επικρατώντας του Παναθηναϊκού στους τελικούς με 3–2 νίκες. Η ομάδα ποδοσφαίρου πανηγυρίζει το 15ο Νταμπλ στην ιστορία του συλλόγου, κερδίζοντας το 39ο Πρωτάθλημα (με διαφορά 7 βαθμών από τον δεύτερο Παναθηναϊκό) και το 25ο Κύπελλο (κερδίζοντας τον Ατρόμητο στον τελικό).

Το τμήμα κολύμβησης κατακτά τα Πρωταθλήματα Ελλάδας 2011 και 2012 φτάνοντας συνολικά τα 17 συνεχόμενα Πρωταθλήματα.

Το 2013 το ποδοσφαιρικό τμήμα κατακτά για 40η φορά το Πρωτάθλημα (με διαφορά 15 βαθμών από τον δεύτερο ΠΑΟΚ) και για 26η φορά το Κύπελλο, πανηγυρίζοντας παράλληλα το 16ο Νταμπλ της ιστορίας του.

Στις 12 Μαΐου 2013, η ομάδα μπάσκετ του Ολυμπιακού γίνεται η μοναδική ελληνική ομάδα και η τρίτη μόλις ευρωπαϊκή που κατακτά για δύο συνεχόμενες χρονιές την Ευρωλίγκα από καταβολής Final Four μετά την νίκη με 100–88 επί της Ρεάλ Μαδρίτης στον τελικό του Λονδίνου, ανατρέποντας μάλιστα διαφορά 17 πόντων που είχε διαμορφωθεί κατά τη διάρκεια του πρώτου δεκαλέπτου.

Την ίδια χρονιά, οι ομάδες βόλεϊ των ανδρών και των γυναικών κατέκτησαν το εγχώριο Νταμπλ. Συγκεκριμένα, η ανδρική ομάδα εκτός από το 26ο Πρωτάθλημα και το 13ο Κύπελλο της ιστορίας της κατέκτησε και το Λιγκ Καπ Ελλάδας, ενώ η γυναικεία ομάδα κατέκτησε το Πρωτάθλημα πετυχαίνοντας τρεις συνεχόμενες νίκες με το ίδιο σκορ (3–1) επί της ΑΕΚ (εκ των οποίων οι δύο μέσα στην έδρα της αντιπάλου) στους τελικούς, καταφέρνοντας έτσι να υπερκεράσει το προβάδισμα της ΑΕΚ, που ξεκίνησε τη σειρά των τελικών με 0–2 λόγω της μεταφοράς των μεταξύ τους αποτελεσμάτων από την κανονική περίοδο και να κατακτήσει τον τίτλο με 3–2 νίκες. Μετά την κατάκτηση του τίτλου, ήρθε και η κατάκτηση του 3ου συνεχόμενου Κυπέλλου Ελλάδας, μετά από μια ακόμα επικράτηση επί της ΑΕΚ με 3–1 σετ στον τελικό της Σαντορίνης.

Το τμήμα υδατοσφαίρισης ανδρών κατακτά το 12ο νταμπλ (27ο Πρωτάθλημα και 15ο Κύπελλο) της ιστορίας του, επικρατώντας 3–1 στις νίκες στους τελικούς του Πρωταθλήματος και κερδίζοντας τον τελικό του Κυπέλλου στη Λαμία. Την ίδια χρονιά το τμήμα στίβου του συλλόγου κατακτά για 8η συνεχόμενη φορά το Πανελλήνιο πρωτάθλημα ανοιχτού στίβου ανδρών και το τμήμα κολύμβησης το 18ο συνεχόμενο και 54ο συνολικά Πρωτάθλημα Ελλάδος στην ιστορία του. Ιδρύονται τα τμήματα ταεκβοντό (με επικεφαλής τον χρυσό ολυμπιονίκη και αθλητή του συλλόγου Μιχάλη Μουρούτσο) και kick boxing του συλλόγου.

Στις 6 Οκτωβρίου 2013, η ομάδα μπάσκετ του Ολυμπιακού κατέκτησε το Διηπειρωτικό Κύπελλο στο Σάο Πάολο της Βραζιλίας, επικρατώντας με 2–0 νίκες (81–70, 86–69) επί της Πρωταθλήτριας Αμερικής Πινιέιρος με τον σύλλογο να φτάνει τα 10 διεθνή τρόπαια, γεγονός που αποτελεί ρεκόρ για τον ελληνικό αθλητισμό. Ταυτόχρονα κατέκτησε τον μοναδικό τίτλο που του έλειπε σε συλλογικό επίπεδο, όντας πλέον ο μοναδικός σύλλογος της χώρας που τα αθλητικά του τμήματα έχουν κερδίσει Πρωτάθλημα Ευρώπης, Κύπελλο Ευρώπης, Ευρωπαϊκό Σούπερ Καπ και Διηπειρωτικό Κύπελλο.

Στις 5 Απριλίου 2014, το τμήμα πόλο γυναικών του Ολυμπιακού με προπονητή τον Χάρη Παυλίδη πανηγύρισε τον πρώτο ευρωπαϊκό τίτλο του τμήματος και τον 9ο συνολικά του συλλόγου, κατακτώντας το Κύπελλο Κυπελλούχων Ευρώπης (LEN Trophy) στο Φάιναλ Φορ της Φλωρεντίας. Στον συγκλονιστικό μεγάλο τελικό ο Ολυμπιακός νίκησε με 10–9 τη γηπεδούχο Φιρέντσε, με την Μπρόνγουεν Νοξ να σκοράρει το νικητήριο γκολ της ομάδας του Πειραιά 24 δευτερόλεπτα πριν από τη λήξη του αγώνα. Η σεζόν 2013–14 ολοκληρώθηκε θριαμβευτικά για την ομάδα αφού η ομάδα κατέκτησε και το Πρωτάθλημα Ελλάδας για πέμπτη φορά στην ιστορία της. Επικράτησε της Βουλιαγμένης στους τελικούς με 3–2 νίκες και μάλιστα με μειονέκτημα έδρας (κερδίζοντας το 4ο και το 5ο παιχνίδι στα πέναλτι) και πανηγύρισε το Πρωτάθλημα μέσα στην έδρα της αντιπάλου.

Το τμήμα επιτραπέζιας αντισφαίρισης του συλλόγου κατακτά το 2014 το 11o Πρωτάθλημα Ελλάδας Ανδρών στην ιστορία του.

Το 2014 το τμήμα υδατοσφαίρισης ανδρών κατέκτησε αήττητο, και με 30 νίκες σε 30 αγώνες, το 13ο Νταμπλ της ιστορίας του και 7ο συνολικά τα τελευταία 8 χρόνια. Σήκωσε το 28ο Πρωτάθλημα της ιστορίας του, επικρατώντας της Βουλιαγμένης με 3–0 νίκες στους τελικούς, και το 16ο Κύπελλο κερδίζοντας την ίδια αντίπαλο με 11–10 στον τελικό της διοργάνωσης. Παράλληλα, πραγματοποίησε ρεκόρ παραγωγικότητας με 430 γκολ (σπάζοντας το δικό του προηγούμενο ρεκόρ με 413 γκολ την αμέσως προηγούμενη σεζόν), αλλά και ρεκόρ καλύτερης αμυντικής επίδοσης δεχόμενος μόλις 116 γκολ.

Την ίδια χρονιά το τμήμα πετοσφαίρισης γυναικών κατέκτησε το δεύτερο συνεχόμενο Πρωτάθλημα Ελλάδας με 3–1 νίκες επί της ΑΕΚ, αν και η δεύτερη είχε το πλεονέκτημα έδρας και είχε προηγηθεί στη σειρά των τελικών με 1–0 νίκες, κατακτώντας επίσης και το Κύπελλο Ελλάδας μετά από νίκη επί του Πανναξιακού με 3–0 σετ στην Πύλο. Με την κατάκτηση αυτή ο Ολυμπιακός έφτασε τα 4 συνεχόμενα Κύπελλα Ελλάδας, επίδοση που αποτελεί ρεκόρ στην ιστορία του ελληνικού γυναικείου βόλεϊ, καθώς και τα δύο συνεχόμενα νταμπλ.

Τη σεζόν 2013–2014, η ομάδα βόλεϊ ανδρών κατέκτησε το 14ο Νταμπλ της ιστορίας του, κερδίζοντας το Πρωτάθλημα (το 27ο) με 3–0 νίκες επί του Εθνικού Αλεξανδρούπολης και το Κύπελλο Ελλάδος (το 14ο) νικώντας 3–1 σετ στον τελικό τον Α.Ο. Κηφισιάς στην Καλαμάτα.

Στο τέλος της σεζόν 2013–2014, ο Ερασιτέχνης Ολυμπιακός, με την κατάκτηση του Νταμπλ από τις ομάδες του πόλο ανδρών, του βόλεϊ ανδρών, του βόλεϊ γυναικών και του Πρωταθλήματος από το τμήμα πόλο γυναικών (δεν υπάρχει διοργάνωση κυπέλλου εκεί), πέτυχε το μοναδικό επίτευγμα του να γίνει ο πρώτος σύλλογος στην ιστορία του ελληνικού αθλητισμού που κατακτά Πρωτάθλημα και Κύπελλο Ελλάδας και με τα τέσσερα ερασιτεχνικά τμήματα των δύο ομαδικών αθλημάτων που βρίσκονται υπό την κηδεμονία του (βόλεϊ ανδρών και γυναικών, πόλο ανδρών και γυναικών). Επιπροσθέτως, με την κατάκτηση του Κυπέλλου Κυπελλούχων Ευρώπης από την ομάδα πόλο των γυναικών αλλά και των Πρωταθλημάτων Ελλάδος από τα τμήματα κολύμβησης, επιτραπέζιας αντισφαίρισης και στίβου ο Ερασιτέχνης Ολυμπιακός έφτασε συνολικά τους 11 τίτλους σε μια μόλις σεζόν, επίτευγμα που είχε καταφέρει και τη σεζόν 2012–13.

Στις 7 Οκτωβρίου του 2014, ο Ολυμπιακός ανακοινώνει και επίσημα την επανέναρξη λειτουργίας του τμήματος τμήματος ξιφασκίας. Λίγες μόλις εβδομάδες μετά, το επανασυσταθέν τμήμα κατακτά σε ατομικό επίπεδο τα κύπελλα Ελλάδας σπάθης σε άνδρες και γυναίκες.

Την τριετία 2015-18 τα ερασιτεχνικά τμήματα του συλλόγου γνωρίζουν πρωτοφανή άνθηση. Αγωνίζονται σε 13 ευρωπαϊκούς τελικούς με 4 κατακτήσεις, ενώ επανιδρύεται το ανδρικό τμήμα χειροσφαίρισης μετά από συγχώνευση με τα ΙΕΚ ΞΥΝΗ, το οποίο αμέσως κατακτά το νταμπλ. Τέλος το 2018, η ποδοσφαιρική ομάδα χάνει για πρώτη φορά το πρωτάθλημα μετά από 7 συνεχόμενες κατακτήσεις. Την ίδια χρονιά (2018) τα τμήματα του συλλόγου κατέκτησαν 27 πανελλήνιους και διεθνείς τίτλους σε επίπεδο ανδρών και γυναικών και αγωνίστηκαν σε 5 ευρωπαϊκούς τελικούς, κατακτώντας τους δυο.

Το ποδοσφαιρικό τμήμα έχει κατακτήσει συνολικά ως το 2020, 45 πρωταθλήματα, 28 κύπελλα, 4 Σούπερ καπ, 1 Βαλκανικό και 18 φορές έκανε νταμπλ. Επίσης έχει κατακτήσει 6 φορές αήττητος το πρωτάθλημα τις χρονιές (1937, 1938, 1948, 1951, 1954, 1955) , ενώ στο πρωτάθλημα 2020 τερμάτισε αήττητος στην κανονική περίοδο.

### 2021 - 2023
Ο Ολυμπιακός κατακτά το πρωτάθλημα ποδοσφαίρου 2021 για 46η φορά, 7 αγώνες πριν τη λήξη του (ρεκόρ). Κατακτά επίσης για 30η φορά το πρωτάθλημα βόλεϊ ανδρών. Επίσης η ποδοσφαιρική ομάδα του Ολυμπιακού, σύμφωνα με την Διεθνή Ομοσπονδία Ιστορίας και Στατιστικής του Ποδοσφαίρου (IFFHS), είναι  η κορυφαία ελληνική ομάδα του 21ου αιώνα.

Η γυναικεία ομάδα πόλο αναδεικνύεται πρωταθλήτρια Ευρώπης το 2021 για 2η φορά στην ιστορία της, αγωνιζόμενη μόνο με Ελληνίδες αθλήτριες και προπονητή τον Χάρη Παυλίδη, επίτευγμα που επαναλαμβάνει το 2022 με προπονητή τον Αλεξάνταρ Τσίριτς, νικώντας στο κατάμεστο «Πέτρος Καπαγέρωφ» την ισπανική ΚΝ Σαβαδέλ με 11–7. Και τις δύο εκείνες χρονιές κατέκτησε επίσης το Σούπερ Καπ Ευρώπης, ανεβάζοντας σε επτά τα ευρωπαϊκά κύπελλα του γυναικείου τμήματος πόλο. Η ομάδα κατέκτησε επίσης τις ίδιες περιόδους το νταμπλ στην Ελλάδα, επιτυγχάνοντας έτσι δύο ιστορικά "καρέ".
Η ανδρική ομάδα πόλο κατέκτησε επίσης το νταμπλ τις χρονιές 2021, 2022, 2023 δημιουργώντας νέο ρεκόρ κατακτήσεων στο Κύπελλο Ελλάδος με 24 τίτλους.

Νέο ρεκόρ κατακτήσεων πέτυχε και το ποδοσφαιρικό τμήμα με την κατάκτηση του πρωταθλήματος 2021–22 για 47η φορά στην ιστορία του.

Το τμήμα καλαθοσφαίρισης ανδρών κατακτάει 2 συνεχόμενα νταμπλ τις σεζόν 2021-22 και 2022-23, ενώ παράλληλα φτάνει σε 2 συνεχόμενα φαιναλ-φορ τις ίδιες σεζόν και στον 9ο ευρωπαϊκό του τελικό το 2023 χάνει το τρόπαιο μόλις 3 δευτερόλεπτα πριν την λήξη στον τελικό με την Ρεάλ Μαδρίτης.

### Κατάκτηση του [[ΟΥΕΦΑ Γιουρόπα Κόνφερενς Λιγκ|ΟΥΕΦΑ Κόνφερενς Λιγκ]] (2023–24)
 

Η περίοδος (2023–24) αποτελεί σταθμό στην ιστορία του Ολυμπιακού καθώς γίνεται η πρώτη ελληνική ομάδα που κατακτά ευρωπαϊκό τίτλο στο ποδόσφαιρο και συγκεκριμένα το ΟΥΕΦΑ Κόνφερενς Λιγκ 2023-24. Επίσης η ομάδα νέων ποδοσφαίρου κατακτά το ΟΥΕΦΑ Γιουθ Λιγκ την ίδια περίοδο. Συνολικά τέσσερα τμήματα του συλλόγου φτάνουν σε τελικούς ευρωπαϊκών διοργανώσεων (ποδόσφαιρο ανδρών, ποδόσφαιρο νέων, πόλο γυναικών, χάντμπολ ανδρών) και άλλα δυο (μπάσκετ ανδρών, πόλο ανδρών) καταλαμβάνουν την 3η θέση στα ευρωπαϊκά φάιναλ φορ. Το τμήμα ποδοσφαίρου νέων  αγωνίστηκε και στον τελικό του Διηπειρωτικού Κυπέλλου Κ–20 στις 24 Αυγούστου 2024, απέναντι στη βραζιλιάνικη Φλαμένγκο στο θρυλικό στάδιο Μαρακανά, όπου γνώρισε την ήττα στις καθυστερήσεις με 2-1.

Σύμφωνα με την διεθνή ομοσπονδία στατιστικής και ποδοσφαίρου (IFFHS), ο Ολυμπιακός αναδείχθηκε 4η καλύτερη ομάδα του κόσμου για τον μήνα Μάιο με 52,50 βαθμούς, πίσω από την Αταλάντα που συγκέντρωσε 80 βαθμούς, ενώ 2η ήταν η  πρωταθλήτρια Γερμανίας, Μπ. Λέβερκουζεν, με 60 βαθμούς και 3η  η Πενιαρόλ της Ουρουγουάης, με 56,75 βαθμούς.

Στην απονομή των βραβείων **Globe Soccer 2024** ο Ολυμπιακός βραβεύτηκε ως η ομάδα  αποκάλυψη της χρονιάς.

## Έμβλημα και χρώματα
Μετά από πρόταση του αναδόχου του Ολυμπιακού Νότη Καμπέρου, έμβλημα της ομάδας έγινε ο δαφνοστεφανωμένος έφηβος, εμπνευσμένος από τους αρχαίους Ολυμπιακούς αγώνες και σε πλήρη σύμπλευση με το πνεύμα και τη φύση του ονόματος του συλλόγου.  («Ο Ολυμπιακός Σύνδεσμος Φιλάθλων Πειραιώς έχει ιδία σφραγίδα εικονίζουσαν δαφνηφόρον κεφαλήν αθλητού και περί αυτήν τον τίτλον του Σωματείου», όπως επί λέξει καταγράφεται στο πρώτο Καταστατικό του). Αποτυπώνει τους συμβολισμούς του ονόματος του συλλόγου, δηλαδή «τη δύναμη, την αθλητική ισχύ, το ήθος, την ευγενική άμιλλα, την επικράτηση, εν τέλει το ολυμπιακό ιδεώδες».

Τα χρώματα του συλλόγου επιλέχθηκαν από τον Γιάννη Ανδριανόπουλο, από την ομάδα του στο Κέιμπριτζ, που ήταν το κόκκινο και το λευκό, ως συμβολισμοί γενναιότητας-πάθους και αγνότητας-ηθικής αντίστοιχα. Το 2018 η διεθνής καναδική αθλητική πλατφόρμα και ιστότοπος ''theScore.com'' συμπεριέλαβε το έμβλημα του Ολυμπιακού στα 20 καλύτερα (από αισθητικής άποψης) εμβλήματα ποδοσφαιρικών συλλόγων όλου του κόσμου και, συγκεκριμένα, το κατέταξε στην 5η θέση.

### Εξέλιξη του εμβλήματος

OSFP-logo.svg|2003–2014
 Olympiakos SFP logo.png|2014–σήμερα
Olympiacos 100 years logo.png|Επετειακό έμβλημα για τα 100 χρόνια του συλλόγου


## Φανέλα

Από την ίδρυσή του, η κύρια φανέλα του Ολυμπιακού είναι ερυθρόλευκη. Η φανέλα του ποδοσφαιρικού τμήματος, παλαιότερου του συλλόγου, είναι ριγωτή και υπήρξαν πολλές παραλλαγές της κατά την πορεία της ιστορίας του. Αντίθετα, η φανέλα του αντίστοιχου της καλαθοσφαίρισης υπήρξε και μονόχρωμη.

## Έντυπα
Ύλης αποκλειστικά για θέματα του συλλόγου, με έκδοση στην Αθήνα (τα περισσότερα) ή τον Πειραιά (π.χ *Ολυμπιακός Κόσμος*): 
: *(ι): ιδιοκτησία, (ε): έκδοση, (σ): διεύθυνση σύνταξης, (α): αρχισυνταξία, (υ): διεύθυνση ύλης*

* οι χρησιμοποιούμενες πηγές δεν καταλογοποιούν οπαδικά φανζίν ή φυλλάδια, εκδόσεις προγραμμάτων αγώνων κλπ.

## Ύμνοι
:: *Κύρια λήμματα: [[Ύμνος Ολυμπιακού (Φευγάτ' από μπρος)]]* και *[[Ύμνος Ολυμπιακού (Θρύλε των γηπέδων)]]*

Από τους πρώτους ύμνους που γράφτηκαν για ομάδα στην Ελλάδα ήταν εκείνος του Ολυμπιακού. Γράφτηκε το 1931 και αφιερώθηκε στον Γιώργο Ανδριανόπουλο, σε στίχους του Μίμη Βασιλειάδη και μουσική του Γιάγκου Λαουτάρη σε *tempo di marcia*. Θυμίζει αρκετά τους ύμνους των ισπανικών ομάδων. Στο Πανελλήνιο Πρωτάθλημα της περιόδου 1930-31 ο Ολυμπιακός είχε μια πολύ ισχυρή ομάδα, η οποία αποτελείτο από τους αδελφούς Ανδριανόπουλους (Ντίνο, Γιώργο, Βασίλη και Λεωνίδα), τον Αχιλλέα Γραμματικόπουλο, τον Φίλιππο Κουράντη, τον Λάκη Λεκκό και άλλους σπουδαίους παίκτες. Ο Ολυμπιακός σημείωσε 7 νίκες σε 7 παιχνίδια σκοράροντας 22 τέρματα μέσα στο Ποδηλατοδρόμιο (Στάδιο Καραϊσκάκη). Ο Βασιλειάδης εμπνεόμενος από αυτές τις επιτυχίες της ομάδας έγραψε τους στίχους και ο Λαουτάρης συνέθεσε την μουσική του.

Μετά τη θρυλική νίκη (4 Ιουλίου 1961) του Ολυμπιακού επί της βραζιλιάνικης Σάντος, ο Στράτος Παγιουμτζής τραγούδησε το «Ολυμπιακέ μεγάλε, Ολυμπιακέ τρανέ» ( «... που εσάρωσες τη Σάντος, την ομάδα του Πελέ!»), σε μουσική του Πειραιώτη ρεμπέτη συνθέτη Γαβριήλ Μαρίνου ή Μαρινάκη, το οποίο λειτούργησε τότε πρακτικά ως ύμνος της ομάδας. Το 1980 ο Σπύρος Βαλσαμάκης συνέθεσε τον νεώτερο ύμνο του Ολυμπιακού, ο οποίος μέχρι σήμερα αποτελεί τον επίσημο ύμνο του συλλόγου. Τους στίχους έγραψε ο Κώστας Κιλιμάντζος και τον ερμήνευσε στην πρώτη του εκτέλεση ο Χρηστάκης Βολιώτης.

Έχουν γραφτεί και άλλοι γνωστοί και πολυτραγουδισμένοι ύμνοι για τον Ολυμπιακό, όπως το  «Του Μπούκοβι την ομαδάρα», που είναι αφιερωμένος στην ομάδα που κατέκτησε δύο συνεχόμενα πρωταθλήματα το 1966 και 1967 με προπονητή τον Μάρτον Μπούκοβι.

## Η τραγωδία της θύρας 7

Τραγική ημέρα στην ιστορία του Ολυμπιακού και του ελληνικού αθλητισμού, ήταν η 8η Φεβρουαρίου 1981, όταν 21 φίλαθλοι από τη θύρα 7 βρήκαν φρικτό θάνατο κατά τη διάρκεια του ποδοσφαιρικού αγώνα με την ΑΕΚ στο Στάδιο Καραϊσκάκη, που έληξε με 6–0 υπέρ των ερυθρολεύκων. Οι 20 από αυτούς ήταν φίλοι του Ολυμπιακού και ένας της ΑΕΚ. Μέσα σε πανηγυρισμούς, πολλοί φίλαθλοι έτρεξαν λίγα λεπτά πριν από τη λήξη του αγώνα να βγουν από τη Θύρα 7, δημιουργώντας συνωστισμό ενώ η πόρτα της θύρας ήταν κλειστή. Κάποιοι από τους φιλάθλους έπεσαν στα σκαλιά της θύρας με αποτέλεσμα το πλήθος που συνέρρεε προς την έξοδο να τους ποδοπατήσει. Εκτός από τους 21 νεκρούς υπήρξαν και 53 τραυματίες.

Δεκάδες τραυματίες και νεκροί μεταφέρθηκαν με περιπολικά και ασθενοφόρα στο Τζάνειο Νοσοκομείο, στο οποίο είχε αρχίσει να συγκεντρώνεται εξαιρετικά μεγάλος αριθμός ατόμων, δημιουργώντας σκηνές αλλοφροσύνης. Πολλοί τραυματίες μεταφέρθηκαν επίσης στο Γενικό Κρατικό Πειραιώς και στο ΚΑΤ. Παράλληλα, τα ραδιοτηλεοπτικά δίκτυα έκαναν έκκληση σε γιατρούς και αιμοδότες να προσέλθουν στο Τζάνειο, ενώ σε ένδειξη πένθους διέκοψαν τα προγράμματά τους και μετέδιδαν πένθιμη μουσική.

Κάθε χρόνο η διοίκηση του Ολυμπιακού στις 8 Φεβρουαρίου αποδίδει ελάχιστο φόρο τιμής στα θύματα του 1981. Τελείται επιμνημόσυνη δέηση στο μνημείο της Θύρας 7 (βρίσκεται έξω από το γήπεδο Καραΐσκάκη) με την παρουσία παραγόντων της ομάδας, ποδοσφαιριστών αλλά και με παρουσία χιλιάδων φιλάθλων της ομάδας. Στη συνέχεια ακολουθεί κατάθεση στεφάνων, ενώ γίνεται και προσκλητήριο νεκρών με τα ονόματα των αδικοχαμένων παιδιών και τους παρευρισκόμενους να φωνάζουν «παρών» .Στο νέο γήπεδο του Ολυμπιακού υπάρχουν 21 μαύρα καθίσματα, για να τιμηθούν τα θύματα της τραγωδίας, ενώ στο μουσείο του συλλόγου έχουν διατηρηθεί και φυλάσσονται η πόρτα και μέρος από τα σκαλοπάτια όπου συνέβη το τραγικό περιστατικό. Αξίζει, όμως να σημειωθεί ότι αν και η Θύρα 13 (του Παναθηναϊκού) είναι η , προς μνήμη αυτών που πέθαναν κατέθεσε στεφάνι.

## Τμήματα
Σύμφωνα με τον ιστότοπό του, ο Ολυμπιακός καλλιεργεί σήμερα ένα σύνολο 16 αθλημάτων, εκ των οποίων τα 15 ολυμπιακά: βόλεϊ, ιστιοπλοΐα, κολύμβηση, κανόε-καγιάκ (σπριντ και SUP), κωπηλασία, μπάσκετ, μπιτς βόλεϊ, ξιφασκία, πινγκ πονγκ, ποδόσφαιρο, υδατοσφαίριση, πυγμαχία, στίβος, τάε κβον ντο, χάντμπολ και κικ μπόξινγκ (το οποίο δεν είναι ολυμπιακό άθλημα). Συνολικά διατηρεί 19 τμήματα, δεδομένου ότι λειτουργούν ξεχωριστά γυναικεία τμήματα σε βόλεϊ, μπάσκετ και υδατοσφαίριση.

Ωστόσο, σύμφωνα με το Μητρώο της Γενικής Γραμματείας Αθλητισμού, για το 2023, ο Ολυμπιακός, πέρα από τα παραπάνω, έχει εγγεγραμμένο ως άθλημα και την αντισφαίριση, ενώ ως ξεχωριστά αθλήματα λογίζονται το open water swimming-κολύμβηση μεγάλων αποστάσεων-μαραθώνια κολύμβηση, καθώς και το όρθιο κανόε σανίδας (ενώ δεν θεωρείται ξεχωριστό το μπιτς βόλεϊ).

Στο παρελθόν υπήρξαν επίσης τμήματα, ομάδες ή και ακαδημίες σε άρση βαρών, ενόργανη γυμναστική, καποέιρα, καταδύσεις, πάλη, ποδηλασία, ποδόσφαιρο γυναικών, σκάκι, σκοποβολή, συγχρονισμένη κολύμβηση, χάντμπολ γυναικών και η ομάδα μηχανοκίνητου αθλητισμού που λάμβανε μέρος στη Superleague Formula, τα οποία πλέον δεν υφίστανται ή παραμένουν ανενεργά. Επίσης έχουν γίνει προσπάθειες ανάπτυξης του παρακανόε.

Τα τμήματα ή ομάδες του Ολυμπιακού που έχουν υπάρξει μέχρι σήμερα (με μικρά γράμματα τα ανενεργά, με έντονα γράμματα τα επαγγελματικά)

## Τίτλοι ομαδικών αθλημάτων

### Ποδόσφαιρο
* 1 UEFA Europa Conference League: 2024
* 1 UEFA Youth League: 2024
* 1 Βαλκανικό Κύπελλο: 1963 
* 48 Πρωταθλήματα Ελλάδας  :1931, 1933, 1934, 1936, 1937, 1938, 1947, 1948, 1951, 1954, 1955, 1956, 1957, 1958, 1959, 1966, 1967, 1973, 1974, 1975, 1980, 1981, 1982, 1983, 1987, 1997, 1998, 1999, 2000, 2001, 2002, 2003, 2005, 2006, 2007, 2008, 2009, 2011, 2012, 2013, 2014, 2015, 2016, 2017, 2020, 2021, 2022, 2025
* 29 Κύπελλα Ελλάδας : 1947, 1951, 1952, 1953, 1954, 1957, 1958, 1959, 1960, 1961, 1963, 1965, 1968, 1971, 1973, 1975, 1981, 1990, 1992, 1999, 2005, 2006, 2008, 2009, 2012, 2013, 2015, 2020, 2025
* 5 Σούπερ Καπ Ελλάδας : 1980 , 1987, 1992, 2007, 2025

### Μπάσκετ ανδρών
*3 Πρωταθλήματα Ευρώπης: 1997, 2012, 2013
* 1 Διηπειρωτικό Κύπελλο: 2013
* 15 Πρωταθλήματα Ελλάδας: 1949, 1960, 1976, 1978, 1993, 1994, 1995, 1996, 1997, 2012, 2015, 2016, 2022, 2023, 2025
* 12 Κύπελλα Ελλάδας : 1976, 1977, 1978, 1980, 1994, 1997, 2002, 2010, 2011, 2022, 2023, 2024
* 4 Σούπερ Καπ Ελλάδας: 2022, 2023, 2024, 2025

### Μπάσκετ γυναικών
* 9 Πρωταθλήματα Ελλάδας: 2016, 2017 , 2018, 2019, 2020, 2022, 2023, 2024, 2025
* 6 Κύπελλα Ελλάδας: 2016 , 2017 , 2018 , 2019, 2022, 2025
* 1 Σούπερ Καπ Ελλάδας: 2025

### Βόλεϊ ανδρών
* 2 CEV Cup : 1996, 2005
* 1 Challenge Cup: 2023
* 32 Πρωταθλήματα Ελλάδας : 1968, 1969, 1974, 1976, 1978, 1979, 1980, 1981, 1983, 1987, 1988, 1989, 1990, 1991, 1992, 1993, 1994, 1998, 1999, 2000, 2001, 2003, 2009, 2010, 2011, 2013, 2014, 2018, 2019, 2021, 2023, 2024
* 18 Κύπελλα Ελλάδας : 1981, 1983, 1989, 1990, 1992, 1993, 1997, 1998, 1999, 2001, 2009, 2011, 2013, 2014, 2016, 2017, 2024, 2025
* 8 Λιγκ Καπ Ελλάδας : 2013, 2015, 2016, 2017, 2018 , 2019, 2025, 2026
* 4 Σούπερ Καπ Ελλάδας : 2000, 2010, 2024, 2025
* 1 Κύπελλο Α1 Εθνικής: 1994

### Μπιτς Βόλεϊ ανδρών
* 1 Πρωτάθλημα Βeach Volley League : 2016 

### Βόλεϊ γυναικών
* 1 Challenge Cup: 2018 
* 9 Πρωταθλήματα Ελλάδας: 2013, 2014, 2015, 2016, 2017, 2018, 2019, 2020, 2025
* 11 Κύπελλα Ελλάδας : 2011, 2012, 2013, 2014, 2015, 2016, 2017, 2018, 2019, 2024, 2025
* 1 Σούπερ Καπ Ελλάδας: 2024

### Πόλο ανδρών
* 2 Πρωταθλήματα Ευρώπης: 2002 , 2018 
* 1 Σούπερ Καπ Ευρώπης: 2002 
* 39 Πρωταθλήματα Ελλάδας: 1927, 1933, 1934, 1936, 1947, 1949, 1951, 1952, 1969, 1971, 1992, 1993, 1995, 1996, 1999, 2000, 2001, 2002, 2003, 2004, 2005, 2007, 2008, 2009, 2010, 2011, 2013, 2014, 2015, 2016, 2017, 2018, 2019, 2020, 2021, 2022, 2023, 2024, 2025
* 27 Κύπελλα Ελλάδας : 1992, 1993, 1997, 1998, 2001, 2002, 2003, 2004, 2006, 2007, 2008, 2009, 2010, 2011, 2013, 2014, 2015, 2016, 2018, 2019, 2020, 2021, 2022, 2023, 2024, 2025, 2026
* 5 Σούπερ Καπ Ελλάδας: 1997, 1998, 2018, 2019, 2020

### Πόλο γυναικών
* 3 Πρωταθλήματα Ευρώπης: 2015 , 2021 , 2022
* 1 Λεν Τρόφι: 2014 
* 3 Σούπερ Καπ Ευρώπης: 2015 , 2021, 2022
* 15 Πρωταθλήματα Ελλάδας: 1995, 1998, 2009, 2011, 2014, 2015, 2016, 2017, 2018, 2019, 2020 , 2021, 2022, 2023, 2024
* 6 Κύπελλα Ελλάδας: 2018 , 2020, 2021, 2022, 2023, 2025
* 3 Σούπερ Καπ Ελλάδας: 2020, 2024, 2025

### Χάντμπολ ανδρών
* 5 Πρωταθλήματα Ελλάδας: 2018, 2019, 2022, 2024, 2025
* 4 Κύπελλα Ελλάδας: 2018 , 2019, 2023, 2026
* 4 Σούπερ Καπ Ελλάδας: 2022, 2023, 2024, 2025

## Τίτλοι ατομικών αθλημάτων

### Στίβος
* 15 Πρωταθλήματα Ελλάδας Ανοικτού Στίβου Ανδρών : 2006, 2007, 2008, 2009, 2010, 2011, 2012, 2013, 2014, 2016, 2017, 2018, 2019, 2020, 2022
* 1 Πανελλήνιο Διασυλλογικό Πρωτάθλημα Ανοικτού Στίβου Ανδρών: 2000 
* 10 Πρωταθλήματα Ελλάδας Κλειστού Στίβου Ανδρών: 2010 , 2011, 2012, 2013, 2015, 2016, 2017, 2018,  2019, 2020
* 13 Πανελλήνια Πρωταθλήματα Ανώμαλου Δρόμου Ανδρών: 1965 , 1966, 1967 , 1984 , 2003 , 2005, 2007, 2008, 2009, 2010, 2011, 2013, 2025
* 1 Πρωτάθλημα Ελλάδας Ανοικτού Στίβου Γυναικών : 2010

### Κολύμβηση
* 66 Πανελλήνια Πρωταθλήματα OPEN: 1929, 1930, 1931, 1932, 1933, 1934, 1937, 1960, 1961, 1962, 1967, 1969, 1970, 1971, 1972, 1973, 1974, 1975, 1976, 1977, 1978, 1979, 1980, 1981, 1982, 1983, 1984, 1985, 1986, 1988, 1989, 1990, 1991, 1992, 1993, 1994, 1996, 1997, 1998, 1999, 2000, 2001, 2002, 2003, 2004, 2005, 2006, 2007, 2008, 2009, 2010, 2011, 2012, 2013, 2014, 2015, 2016, 2017, 2018 , 2019, 2020, 2021, 2022, 2023, 2024, 2025
* 4 Διασυλλογικά Κύπελλα Ελλάδας 25άρας Πισίνας: 1997 , 1998 , 1999 , 2001 
* 2 Πανελλήνια Χειμερινά Κύπελλα: 2024 , 2025
* 10 Πανελλήνια Πρωταθλήματα Ανοικτής Θάλασσας: 2010, 2015, 2016 , 2017, 2018, 2019 , 2020, 2021 , 2022, 2023
* 1 Σούπερ Καπ Ελλάδας: 2015 
* 1 Πανελλήνιο Πρωτάθλημα Masters: 2017

### Πινγκ Πονγκ Ανδρών
* 1 ETTU Europe Trophy Ανδρών: 2023
* 18 Πρωταθλήματα Ελλάδας : 1971, 1972, 1973, 1974, 1976, 1977, 1978, 1980, 2004, 2005, 2014, 2016, 2017, 2018 , 2022, 2023, 2024, 2025
* 8 Κύπελλα Ελλάδας: 1971, 1972, 2003, 2004, 2005, 2008, 2022, 2023

### Πινγκ Πονγκ Γυναικών
* 30 Πρωταθλήματα Ελλάδας : 1954, 1955, 1956, 1957, 1958, 1959, 1960, 1961, 1962, 1964, 1965, 1976, 1977, 1978, 1979, 1981, 1982, 1983, 2000, 2001, 2002, 2005, 2006, 2007, 2009, 2018 , 2022 , 2023, 2024, 2025
* 11 Κύπελλα Ελλάδας: 1965, 1966, 1983, 1984, 1985, 1986, 2001, 2005, 2006, 2007, 2008

### Ελληνορωμαϊκή Πάλη ανδρών
* 1 Κύπελλο Ευρωπαϊκής Ομοσπονδίας: 2006  
* 2 Πανελλήνια Πρωταθλήματα: 1976 , 2006

### Πυγμαχία
* 9 Πρωταθλήματα Ελλάδας Ανδρών: 1970, 1985 , 2017, 2018, 2019, 2021 , 2022, 2024, 2025
* 4 Πρωταθλήματα Ελλάδας Γυναικών: 2012 , 2015 , 2023, 2024

### Ιστιοπλοΐα ανδρών
* 1 Πανελλήνιο πρωτάθλημα: 1954 

### Κανόε Καγιάκ
* 1 Πανελλήνιο πρωτάθλημα SUP: 2018

### Καταδύσεις
* 17 Πρωταθλήματα Ελλάδας: 1933, 1934, 1955, 1956, 1957, 1958, 1959, 1960, 1961, 1962, 1963, 1964, 1965, 1966, 1967, 1970, 1971 

### Ενόργανη Γυμναστική ανδρών
* 1 Πρωτάθλημα Ελλάδας : 1971 

### Ξιφασκία
* 2 Πανελλήνια Πρωταθλήματα Σπάθης Γυναικών: 2023, 2024

## Ευρωπαϊκές και παγκόσμιες διακρίσεις

Ο Ολυμπιακός αποτελεί το πλέον επιτυχημένο ελληνικό σωματείο  στις διεθνείς διοργανώσεις σε κατακτήσεις τροπαίων, όντας πρώτο με 23 συνολικά: ένα βαλκανικό, ένα διηπειρωτικό και 21 ευρωπαϊκά (επίσης ρεκόρ για ελληνικό σύλλογο), εκ των οποίων το 1 είναι απ' την ομάδα ποδοσφαίρου νέων του συλλόγου. Είναι επίσης πρώτο σε κατακτήσεις Πρωταθλημάτων Ευρώπης με 9 συνολικά. Είναι ο μοναδικός σύλλογος που κατέκτησε ευρωπαϊκό τίτλο στο ποδόσφαιρο ανδρών. Από τους 21 ευρωπαϊκούς του τίτλους, οι 18 προήλθαν από τέσσερα δημοφιλή ομαδικά αθλήματα και από έξι τμήματά του, αυτά του ποδοσφαίρου,  της καλαθοσφαίρισης ανδρών, της πετοσφαίρισης και υδατοσφαίρισης ανδρών και γυναικών. Το επίτευγμα αυτό έχει καταφέρει μόνο η ΤΣΣΚΑ Μόσχας.

Εκτός των τίτλων, δέκα του τμήματα έχουν καταφέρει να προκριθούν, τουλάχιστον από μία φορά το καθένα, σε συνολικά 50 τελικούς διεθνούς επιπέδου. Οι άνδρες καλαθοσφαιριστές το 1997 και οι υδατοσφαιριστές το 2002 και το 2018 έχουν πανηγυρίσει το Τριπλ Κράουν, με τους δεύτερους να αποτελούν την πρώτη ομάδα στην παγκόσμια ιστορία του πόλο, καθώς και τη μόνη της Ελλάδας σε όλα τα αθλήματα, η οποία εντός μερικών μηνών κατέκτησε εγχώριο πρωτάθλημα και κύπελλο παράλληλα με πρωτάθλημα και Σούπερ Καπ Ευρώπης, άρα και τους τέσσερις τίτλους που διεκδίκησε .

Επίσης, το τμήμα καλαθοσφαίρισης κατέκτησε την Ευρωλίγκα το 2012 και 2013, καθιστώντας το σωματείο το μοναδικό ελληνικό με δυο συνεχόμενα πρωταθλήματα Ευρώπης σε οποιοδήποτε ανδρικό ομαδικό άθλημα. Το αντίστοιχο πετοσφαίρισης ανδρών, πέραν της κατάκτησης δύο κυπέλλων Κυπελλούχων το 1996 και 2005, του Challenge Cup πετοσφαίρισης ανδρών 2023, έχει αναδειχθεί 3ο στον κόσμο κατά το Παγκόσμιο κύπελλο συλλόγων του 1993 όντας το μοναδικό της χώρας που έχει μετάσχει στη συγκεκριμένη διοργάνωση. Συνολικά, έχει συμμετάσχει σε 12 φάιναλ φορ ευρωπαϊκών διοργανώσεων, έχοντας προκριθεί 8 φορές στον τελικό (δύο στο Κύπελλο Πρωταθλητριών τα έτη 1992, 2002 και τέσσερις στο Κύπελλο Κυπελλούχων τα έτη 1996, 1997, 1998, 2005), στο Challenge Cup πετοσφαίρισης ανδρών
2018 και 2023, επικρατώντας στις τρείς προαναφερθείσες.

Οι υδατοσφαιρίστριες του Ολυμπιακού, με τη σειρά τους, αγωνίστηκαν το διάστημα 2007-2012 6 συνεχόμενες φορές είτε σε φάιναλ φορ είτε σε ημιτελικές φάσεις των δύο ευρωπαϊκών κυπέλλων (Πρωταθλητριών τα έτη 2010, 2011 και Λεν Τρόφι τα έτη 2007, 2008, 2009, 2012), μετρώντας σε αυτές και έναν τελικό (2008), οπότε και καθιερώθηκαν ως μία από τις σημαντικές δυνάμεις του χώρου. Κατόπιν παύσης ενός έτους, επανήλθαν κατακτώντας το παρθενικό ευρωπαϊκό τρόπαιο του τμήματος το 2014 και συνέχισαν με το Κύπελλο πρωταθλητριών το 2015, το 2021 (μέσα στη Βουδαπέστη, έχοντας ένα ρόστερ αποτελούμενο αποκλειστικά από Ελληνίδες παίκτριες) και το 2022 καθώς και το Σούπερ Καπ Ευρώπης τις ίδιες χρονιές. Το 2017 τα τμήματα του Ολυμπιακού ήταν φιναλίστ σε 3 ευρωπαϊκούς τελικούς, ενώ το 2018 συμμετείχαν σε 5 τελικούς και κατέκτησαν τους 2 (Κύπελλο πρωταθλητριών στο πόλο ανδρών, Τσάλεντζ καπ στο βόλεϊ γυναικών, Τσάλεντζ καπ βόλεϊ ανδρών, Λεν τρόφι πόλο γυναικών, Σούπερ καπ Ευρώπης πόλο ανδρών).

Στον ακόλουθο πίνακα περιλαμβάνονται οι 77 διεθνείς διακρίσεις των τμημάτων του Ολυμπιακού σε διαφορετικά αθλήματα, στις περιπτώσεις όπου προκρίθηκαν τουλάχιστον έως την ημιτελική φάση ή γύρο διεθνών διασυλλογικών διοργανώσεων.

## Ολυμπιονίκες με μετάλλιο-α
Ο Ολυμπιακός έχει αναδείξει δεκάδες ολυμπιονίκες μεταλλιούχους σε 7 διαφορετικά αθλήματα.
Στον ακόλουθο πίνακα περιλαμβάνονται τα ολυμπιακά μετάλλια των αθλητών του συλλόγου.

## Πρόεδροι
thumb|right|120px|Ο Γιώργος Ανδριανόπουλος

## Προπονητές τμημάτων

## Οι άλλοι Ολυμπιακοί σε Ελλάδα και κόσμο
Ομάδα με την επωνυμία *Ολυμπιακός* στην αθλητική ιστορία, εμφανίζεται τουλάχιστον από το 1906 και συγκεκριμένα στις ΗΠΑ ο Ελληνικός Ολυμπιακός Αθλητικός Σύλλογος Σικάγο, μέλη του οποίου έλαβαν μέρος σε Ολυμπιακούς αγώνες εκπροσωπώντας την Ελλάδα ως ομογενείς. Είχε προηγηθεί σε Γαλλία –εμπνευσμένη από την εκεί επέκταση της αναβίωσης του ολυμπισμού μέσω του συμπατριώτη τους Πιερ ντε Κουμπερτέν– και Βέλγιο η ίδρυση συλλόγων *Ολιμπίκ* σε μεγάλες πόλεις, όπως Παρίσι (Olympique de Paris), Λυών, Μασσαλία, Λιλ, Νίκαια, Σαρλερουά. Σε ελλαδικό επίπεδο ήδη το 1924 καταγράφεται στην προσφυγική Αγία Τριάδα Θεσσαλονίκης ο Ολυμπιακός Αστήρ με ποδοσφαιρική δραστηριότητα.

Ο Ολυμπιακός απέκτησε φίλους και οπαδούς πέρα από τον Πειραιά, σε όλη την Ελλάδα, αλλά και μεταξύ των Ελλήνων του εξωτερικού. Στην απήχηση της ομάδας βοήθησαν οι επιτυχίες του συλλόγου, αλλά και το όνομά του, που παρέπεμπε σε υψηλά αθλητικά ιδανικά. Έτσι, πολλές ομάδες και σύλλογοι προσπάθησαν -έστω μέσω του ονόματος- «να δανειστούν κάτι από το γόητρο του μεγάλου προτύπου». Χαρακτηριστικό της μεγάλης του φήμης αποτελεί το γεγονός ότι από το 1925 έως σήμερα έχουν ιδρυθεί δεκάδες σωματεία και συγκεκριμένα –τουλάχιστον– τα εξής:

Ολυμπιακός Αγίου Στεφάνου (Αττική)

Ολυμπιακός Αθηνών παλαιός και επόμενος (δεν υπάρχει πλέον)

Ολυμπιακός Αιγίου (δεν υπάρχει πλέον)

Ολυμπιακός Αμαλιάδας (δεν υπάρχει πλέον)

Ολυμπιακός Αμαρουσίου (δεν υπάρχει πλέον)

Ολυμπιακός Αμπελιάς (Φάρσαλα)

Ολυμπιακός Αναλήψεως ή Μεσσήνης

Ολυμπιακός Ανδριακός, προσωρινή επωνυμία του Ανδριακού ΟΦ

Ολυμπιακός Ανθήλης (ανενεργός)

Ολυμπιακός Άργους

Ολυμπιακός Άρτας (δεν υπάρχει πλέον)

Ολυμπιακός Άσσου (Κορινθία)

Ολυμπιακός Αταλάντης (δεν υπάρχει πλέον)

Ολυμπιακός Βόλου

Ολυμπιακός Βοτανικού (Ιωάννινα)

Ολυμπιακός Γαλατάδων

Ολυμπιακός Γαλλικού

Ολυμπιακός Γυθείου

Ολυμπιακός Διαβολιτσίου (δεν υπάρχει πλέον)

Ολυμπιακός Εξάρχου (ανενεργός)

Ολυμπιακός Ζαρουχλέικων

Ολυμπιακός Ζαχάρως

Ολυμπιακός Ζεφυρίου (δεν υπάρχει πλέον)

Ολυμπιακός Ηρακλείου (δεν υπάρχει πλέον)

Ολυμπιακός Ιωαννίνων

Ολυμπιακός Καβάλας

Ολυμπιακός Καινουργίου (Φθιώτιδα, δεν υπάρχει πλέον)

Ολυμπιακός Καλαμάτας παλαιός και

νέος

Ολυμπιακός Καλλιθέας (Αθήνα)

Ολυμπιακός Καλοβάτου

Ολυμπιακός Καμινίων (δεν υπάρχει πλέον)

Ολυμπιακός Καρδίτσας

ΑΟ Φίλαθλοι Ολυμπιακού Καρδίτσας (δεν υπάρχει πλέον)

Ολυμπιακός Καστέλλας (δεν υπάρχει πλέον)

Ολυμπιακός Κάτω Αχαΐας (δεν υπάρχει πλέον)

Ολυμπιακός Κερατσινίου

Ολυμπιακός Κεφαλλονιάς ή Αργοστολίου (δεν υπάρχει πλέον)

Ολυμπιακός Κίρρας ή Ιτέας Φωκίδος

Ολυμπιακός Κλεινού (Τρίκαλα, δεν υπάρχει πλέον)

Ολυμπιακός Κοζάνης (δεν υπάρχει πλέον)

Ολυμπιακός Κορίνθου παλαιός και επόμενος (δεν υπάρχει πλέον)

Ολυμπιακός Κορυδαλλού, τώρα ΑΟ Κορυδαλλός

Ολυμπιακός Κουτσοποδίου, πρώην Φίχτιων

Ολυμπιακός Κυμίνων

Ολυμπιακός Κυψέλης (Αθήνα)

Ολυμπιακός Λαγκαδά (δεν υπάρχει πλέον)

Ολυμπιακός Λαμίας παλαιός και νέος

Ολυμπιακός Λαμπετίου ή Πύργου

Ολυμπιακός Λαυρίου

Ολυμπιακός Λεύκης ή Ξάνθης

Ολυμπιακός Λευκώνος

Ολυμπιακός Λεωνιδίου

Ολυμπιακός Λιμεναρίων (δεν υπάρχει πλέον)

Ολυμπιακός Λίμνης  (Εύβοια)

Ολυμπιακός (Νέων) Λιοσίων

Ολυμπιακός Λουδία (δεν υπάρχει πλέον)

Ολυμπιακός Λουτρακίου

Ολυμπιακός Μαλεβιζίου

Ολυμπιακός Μανδουκίου ή Κέρκυρας

Ολυμπιακός Μετοχίου Κηρέως (δεν υπάρχει πλέον)

Ολυμπιακός Μολάων

Ολυμπιακός Μυρτιάς (Ηλεία)

Ολυμπιακός Μύτικα (Εύβοια, δεν υπάρχει πλέον)

Ολυμπιακός Νάξου (ανενεργός)

[Ολυμπιακός Νάουσας](http://www.eps-imathias.gr/games/table.asp?diorganosi=%C12%20%C5%D1%C1%D3%C9%D4%C5%D7%CD%C9%CA%C7%20(%D0%D1%D9%D4%C1%C8%CB%C7%CC%C1)%20-%202%EF%F2%20%CF%CC%C9%CB%CF%D3)  (Ημαθία)

Ολυμπιακός Νίκαιας (Πειραιάς)

Ολυμπιακός Ομαλού-Θρακικού (ανενεργός)

Ολυμπιακός Ορμυλίας (δεν υπάρχει πλέον)

Ολυμπιακός Παλαιοκκλησίου

Ολυμπιακός Παλαιόπυργου (Λάρισα, δεν υπάρχει πλέον)

Ολυμπιακός Παναιτωλίου 

Ολυμπιακός Πατρών

Ολυμπιακός Περάματος (Πειραιάς)

Ολυμπιακός Περιστερίου-Χαϊδαρίου

Ολυμπιακός Πετραλώνων (δεν υπάρχει πλέον)

Ολυμπιακός Πολυκάστρου (δεν υπάρχει πλέον)

Ολυμπιακός Πρινέ (Ρέθυμνο, δεν υπάρχει πλέον)

Ολυμπιακός Ροδόπολης

Ολυμπιακός Ρόδου παλαιός και νέος 

Ολυμπιακός Σαβαλίων

Ολυμπιακός Σαφράμπολης (Ν. Ιωνία Αθηνών, δεν υπάρχει πλέον)

Ολυμπιακός Τερψιθέας (Θεσσαλονίκη, ανενεργός)

Ολυμπιακός Τουρλωτής

Ολυμπιακός Χαλκίδος, τώρα Ολυμπιακός/Πρωτεύς

Ολυμπιακός Χειμαδίου ή Λάρισας

Ολυμπιακός Χερσονήσου

 Ολυμπιακός Αλεξανδρείας (δεν υπάρχει πλέον)

 Olẏmpẏakos Alcàsser

 Olympiakos APL

 Olympiacos/Vällingby FC , πριν Stockholm

 Olympiakos Vancouver FC  (δεν υπάρχει πλέον )

 Ολυμπιακός Ελληνικός ΑΣ (Αντίς Αμπέμπα)

 BC Olympiakos Zürich

 Olympiakos København FC 

 (η) ΠΕΦΟ Ολυμπιακός (Λεμεσός, δεν υπάρχει πλέον)

 Ολυμπιακός Λευκωσίας

 Olympiakos Berlin e.V., προσωρινή επωνυμία της FC Rudow και τώρα FC Hellas 

 Boston Olympiakos FC

 Olympiacos AC of New York 

 Olympiacos Youth FC.

## Σημειώσεις

## Παραπομπές


## Βιβλιογραφία
* 
*  EAN 5205344113941.
* 
* 
* 
* 
*  
* 
* 

## Εξωτερικοί σύνδεσμοι
* 
* 
* 
* 
* 
* 
* Ολυμπιακός... ετών 87
* Θύρα 7 (8-2-1981)
* Εικονική περιήγηση 360° του σταδίου "Γ. Καραϊσκάκη" στην ιστοσελίδα myPanorama.gr

Κατηγορία:Ολυμπιακός Σ.Φ.Π.
Κατηγορία:Ελληνικοί πολυαθλητικοί σύλλογοι
Κατηγορία:Αθλητικοί σύλλογοι Πειραιά
Κατηγορία:Ιδρύσεις αθλητικών συλλόγων το 1925